LIMA ’23: 43 kontrak bernilai RM10.128 bilion dimuktamadkan oleh Kementerian Pertahanan

LANGKAWI: Sejumlah 43 kontrak bernilai RM10.128 bilion dimuktamadkan oleh Kementerian Pertahanan semasa Pameran Maritim dan Aeroangkasa Antarabangsa Langkawi 2023 (LIMA ‘23) sehingga kini merangkumi 20 dokumen kontrak, 21 Surat Setuju Terima (LoA) dan dua Surat Niat (LoI).

Kesemua persetujuan kontrak tersebut disaksikan Menteri Pertahanan, Datuk Seri Mohamad Hassan pada majlis menandatangani dokumen kontrak, Memorandum Persefahaman (MoU), LoA dan LoI di Pusat Pameran Antarabangsa Mahsuri (MIEC), di sini hari ini.

“Pagi ini dapat kita adakan majlis menandatangani surat-surat perjanjian kepada mereka yang telah diputuskan kerajaaan untuk sama ada kita buat perolehan daripada mereka atau menjalankan kerjasama atau mereka yang sudah sedia ada perjanjian dengan kita untuk tempoh tiga atau lima tahun akan datang.

“Sepatutnya ada banyak lagi tetapi kita menilai semula kontrak tersebut untuk membuat penilaian khususnya meneliti semula perkara tersebut dan Alhamdulillah hari ini berjalan lancar dan saya harap perolehan aset ini akan dapat kita terima dalam keadaan baik dan jangka masa yang ditetapkan,” kata Mohamad pada sidang media selepas majlis itu.

Sementara itu dalam kenyataan, Kementerian Pertahanan mengumumkan beberapa perolehan aset pertahanan baharu yang sedang dilaksanakan untuk memperkukuhkan lagi Angkatan Tentera Malaysia (ATM).

Menurut kenyataan itu, Tentera Darat Malaysia (TDM) akan menerima empat Helikopter Sikorsky UH-60A+ Black Hawk yang berfungsi sebagai platform kepada Tim Nukleus bagi tujuan latihan dan tugasan penerbangan operasi melalui sewaan daripada Aerotree Defence & Services Sdn Bhd.

Bagi Tentera Udara Diraja Malaysia (TUDM), perolehan yang sedang berlangsung melibatkan 18 unit FA-50 Fighter-Lead-In-Trainer/Light Combat Aircraft (FLIT-LCA) yang akan diperoleh daripada Korea Aerospace Industries Ltd (KAI).

Selain itu, TUDM juga akan memperoleh tiga unit sistem udara tanpa pemandu (UAS) dan kategori sokongan berkaitan Medium Altitude Long Endurance (MALE) Fasa 1 daripada Turkish Aerospace Industries dan dua unit pesawat peronda maritim (MPA) Fasa 1 dan peralatan berkaitan daripada Leonardo S.P.A.

Sebagai tambahan, Kementerian Pertahanan kini dalam perancangan untuk memperoleh lebih banyak aset pertahanan di bawah Rancangan Malaysia seterusnya.

“Sungguhpun negara masih berdepan dengan impak ekonomi ekoran pandemik serta perlu berhadapan dengan belanjawan yang telah diperuntukkan oleh kerajaan, Kementerian Pertahanan dan ATM tetap komited untuk saling bekerjasama demi memastikan pertahanan dan kesiapsiagaan berada di tahap optimum,” menurut kenyataan itu.

Pada majlis itu lapan MoU antara Universiti Pertahanan Nasional Malaysia (UPNM) bersama pihak berkepentingan turut diadakan, diwakili Naib Canselor UPNM, Leftenan Jeneral Datuk Hasagaya Abdullah disaksikan oleh Menteri Pendidikan Tinggi Datuk Seri Mohamed Khaled Nordin. – BERNAMA


Azwan Ali tak jadi bertanding PRU15, dapat ‘mimpi’ pujukan arwah mak

CYBERJAYA: Pengacara sensasi, Azwan Ali menarik diri daripada bertanding pada Pilihan Raya Umum ke-15 (PRU15) bagi kerusi Parlimen Gombak.

Azwan, 56, yang pada mulanya mendedahkan akan bertanding atas tiket calon Bebas itu menyatakan kepada media pagi ini bahawa keputusan itu dibuat atas faktor tertentu.

“Atas banyak faktor, saya minta maaf kepada penyokong yang inginkan saya bertanding. Tapi maafkan Diva AA, hajat itu tak kesampaian.

“Maknanya berita Diva nak bertanding itu terpaksa ditarik balik. Bukan main-main eh keputusan itu pagi ini kerana bisikan arwah mak Tom.

“Dia selalu datang dalam mimpi saya. So, mak menasihatkan saya jangan bertanding,” katanya dalam nada hiba.

Untuk rekod, Parlimen Gombak merupakan antara kerusi panas kerana bakal menyaksikan pertembungan antara Menteri Besar Selangor, Datuk Seri Amirudin Shari yang bertanding atas tiket Pakatan Harapan (PH) dengan Datuk Seri Mohammed Azmin Ali (Bersatu-PN).

Authors

Diyana Rahip

View all posts

Mohamad Fitri Hazim Hazam

View all posts

View all posts

View all posts


Polis siasat video tular remaja bergaduh di Bagan Serai

IPOH: Polis menjalankan siasatan berhubung penyebaran video membabitkan pergaduhan antara dua remaja perempuan di Bagan Serai.

Ketua Polis Daerah Kerian, Supt Juna Yusoff berkata, kejadian berlaku pada 9 Jun lepas kira-kira jam 10 pagi melibatkan remaja perempuan berumur 12 hingga 17 tahun.

Menurutnya, remaja yang terlibat telah dikenal pasti dan telah hadir bersama keluarga masing-masing ke Ibu Pejabat Polis Daerah (IPD) Kerian sekitar jam 6 petang semalam bagi membantu siasatan.

“Hasil siasatan lanjut mendapati kedua-dua remaja yang terlibat dengan pergaduhan telah pun berdamai secara baik setelah selesai kejadian itu.

“Kedua-dua remaja yang terlibat tidak mahu memanjangkan hal perkara tersebut termasuk pihak keluarga demi masa depan remaja yang terlibat dan satu laporan berhubung tidak mahu memanjangkan kes telah dibuat oleh pihak keluarga mangsa pada hari ini pada 7.21 malam,” katanya dalam satu kenyataan semalam.

Terdahulu pihak polis telah mengesan satu video berdurasi 48 saat yang tular di media sosial memaparkan sekumpulan remaja perempuan berkumpul dan terdapat pergaduhan antara dua remaja perempuan.

Juna berkata kes diselesaikan secara baik dan kedua-dua belah pihak sudah berdamai namun siasatan akan diteruskan dengan merujuk kepada Suruhanjaya Komunikasi dan Multimedia Malaysia (SKMM) terhadap video yang tular mengikut Seksyen 233 Akta Komunikasi dan Multimedia.

“Mana-mana individu dinasihatkan untuk tidak membuat sebarang spekulasi berhubung video yang tular ini hingga boleh menimbulkan kegusaran awam.

“Sekiranya masih terdapat penyebaran maklumat palsu di media sosial, individu yang terlibat boleh dihukum dan boleh dikenakan hukuman denda tidak melebihi RM50,000 atau penjara satu tahun atau kedua-duanya sekali,” katanya. – BERNAMA


Kaedah OSL bongkar usia bata Sungai Batu 582 SM

KUALA LUMPUR: Usia sebenar bata tanah liat yang dipercayai hanya satu seumpamanya di dunia ditemui di jeti Sungai Batu, Kedah berusia 582 Sebelum Masihi (SM).

Penentuan usia itu dikenal pasti berdasarkan kaedah pentarikhan kajian arkeologi menggunakan teknik kronometrik iaitu pendar kilau rangsangan optik atau OSL (optically stimulated luminescence).

Untuk rekod, tiada lagi penemuan sama di lokasi lain selain tapak yang dipercayai tapak ritual tertua di Asia Tenggara itu.

Lebih menarik lagi, mengikut FB Tamadun Sungai Batu monumen itu dibina oleh penduduk tempatan, berorientasikan Gunung Jerai.

MEDIA VARIASI baru-baru ini melaporkan pengkaji sejarah Noor Rafiza Ahmad mendakwa Gunung Jerai mengikut sejarah lisan penduduk setempat dipercayai tempat pertabalan Raja-raja Melayu pertama dan terawal dipilih rakyat sebeluk kedatangan agama-agama di Tanah Melayu.

Berdasarkan rekod penyelidikan, tanah liat banyak didapati di Sungai Batu, dan ia dipercayai dibakar, disusun dan dilekat menggunakan resin yang mengukuhkan binaan tembok monumen berkenaan tanpa bahan asing lain.

Penyelidik lapangan kompleks arkeologi Sungai Batu, Dr Mohd Hasfarisham Abdul Halim, berkata kaedah OSL digunapakai bagi menentusahkan pentarikhan terhadap sampel batu di tapak monumen berkenaan.

“Hasil kaedah ini kita dapati usia bata di jeti Sungai Batu itu dikesan berusia 582 SM, di pengurusan pelabuhan (487 SM), manakala tapak ritual (110 Masihi, M).

“Antara mekanisme yang digunakan adalah meneliti bila kali terakhir cahaya terkena pada kuarza dan lain-lain yang ada pada kandungan tanah liat.

“Kita kaji bila kali terakhir tanah liat diambil, diuli jadi bata dan dibakar, didirikan struktur monumen. Bila sesetengah kandungan bata terdedah pada cahaya, itu kita tentukan pentarikhan,” katanya.

Beliau berkata demikian kepada MEDIA VARIASI di pusat pameran pada Hari Peradaban Bangsa Melayu (HPBM) bertemakan ‘Kesatuan Melayu, Keunggulan Peradaban’ di Padang KLFA, Taman Melati, di sini.

Katanya, usia bata di jeti Sungai Batu itu dikesan berusia 582 SM, di pengurusan pelabuhan (487 SM), manakala tapak ritual (110 Masihi, M).

Bagaimanapun, katanya, kaedah ujian pentarikhan karbon hanya diuji pada tapak peleburan besi di kawasan sama.

“Tapak lebur besi, tidak menggunakan struktur monumen. Jadi kita uji terhadap bahan bakar sampel arang oleh proses peleburan besi itu sendiri. Kita nak kaji, karbon-14 C14 yang ada pada kandungan itu dan dipertarikhkan menggunakan radiokarbon.

“Hasil pentarikhan itu kita dapati, ia menunjukkan data bahawa industri besi di Sungai Batu bermula sejak 788 SM,” katanya.

Katanya, kebarangkalian, ketepatan data itu dikeluarkan sebanyak 95 peratus ralat ketepatan, iaitu menghampiri ralat diterima.

“Jadi, berdasarkan fakta semasa di sekitar Sungai Batu yang penduduk asalnya orang Melayu sejak zaman berzaman, monumen ritual ini paling hampir dimiliki oleh orang Melayu.

“Menjadi persoalan dan misteri ialah apakah anutan agama warga Sungai Batu kerana tiada satu berhala ditemui di Tanah Melayu sebelum kedatangan agama-agama lain termasuk Islam.

“Adakah manusia di Tanah Melayu sudah menyembah Tuhan Yang Esa sebelum kedatangan Arab di sini?,” katanya.

Mengulas mengenai Gunung Jerai, katanya pada kurun ke 12 Masihi bersamaan 1100- 1200 Masihi, seorang Sultan pertama Kedah direkodkan memeluk agama Islam di puncak Gunung Jerai, namun monumen ritual dibina sejak kurun ke-2 atau 110 Masihi bersamaan 100- 200 Masihi- MEDIA VARIASI

Author

Tun Puteh Wanti

View all posts

View all posts


Tanah runtuh: Mayat ke-25 ditemukan sebelum SAR hari kelima ditangguh

KUALA LUMPUR: Operasi mencari dan menyelamat (SAR) mangsa tragedi tanah runtuh di tapak perkhemahan Father’s Organic Farm, Gohtong Jaya dekat Batang Kali yang memasuki hari kelima pada Selasa, menemukan mayat seorang kanak-kanak perempuan pada 11.15 malam sebelum operasi ditangguhkan pada 12 tengah malam.

Penemuan mayat kanak-kanak dianggarkan berusia lingkungan lima hingga tujuh tahun itu, menjadikan angka korban tragedi berkenaan kini 25 mangsa.

Operasi hari ini dipergiatkan dengan anggota pasukan ‘sweeper’ ditingkatkan empat kali ganda kepada 28 orang berbanding hanya tujuh orang, semalam.

Cuaca baik sejak semalam membantu operasi SAR yang bermula kira-kira 8 pagi semalam, selain Jabatan Kerja Raya melaporkan tiada pergerakan tanah di kawasan pencarian berbanding Ahad.

Terdahulu, anggota penyelamat menemukan selimut, tong dan peralatan perkhemahan ketika pencarian di sektor C (Riverside).

Timbalan Pengarah Jabatan Bomba dan Penyelamat Selangor, Wan Md Razali Wan Md Ismail berkata, selain sektor C, pihaknya mengulangi pencarian di sektor A (Hill View) dan B (Farm View) bagi mengesan mangsa.

Anggota penyelamat juga terus bersemangat dan tidak berputus asa dalam menjalankan tugas pencarian, meskipun terdapat tiga pegawai dan anggota yang menerima rawatan selepas kurang sihat dan mengalami kecederaan ringan.

Malah Penolong Pengarah Operasi Bomba Selangor, Hafisham Mohd Noor berkata, ada antara anggota penyelamat yang enggan keluar dari lokasi pencarian bagi mengesan baki mangsa yang masih hilang, walaupun dibenarkan untuk berehat.

Komitmen yang ditunjukkan anggota SAR turut mendapat perhatian Istana Selangor, apabila Sultan Selangor, Sultan Sharafuddin Idris Shah dan Tengku Permaisuri Selangor, Tengku Permaisuri Norashikin hari ini menzahirkan penghargaan kepada mereka.

Sementara itu, Ketua Polis Selangor, Datuk Arjunaidi Mohamed berkata, polis sudah merakam keterangan 53 individu, bagi membantu siasatan berhubung tragedi berkenaan termasuk pengusaha, dua pekerja tapak perkhemahan selain mangsa yang terselamat dan keluarga mereka.

Tragedi tanah runtuh pada 2.42 pagi Jumaat lepas di tapak perkhemahan itu, setakat ini menyaksikan 61 selamat, 25 nyawa terkorban dan lapan lagi mangsa masih hilang daripada keseluruhan 94 mangsa yang terlibat.

Mengikut data dari Pusat Kawalan Operasi Bencana (PKOB), seramai 29 daripada keseluruhan mangsa yang terlibat dalam insiden tanah runtuh itu adalah kanak-kanak. – BERNAMA


Anak lambat bercakap? Semak 5 tanda ini!

CYBERJAYA: Ibubapa mana yang tidak bimbang jika melihat si anak lambat berbicara.

Tambah runsing lagi apabila anak kecil yang sewajarnya mengeluarkan sepatah dua kata masih berdiam.

Selaku ibu bapa prihatin, anda sewajarnya membuat pemeriksaan berhubung perkembangan anak anda.

Justeru, Patalogis Pertuturan Bahasa, Aisyah Kassim menggariskan lima petanda sebagai panduan untuk ibu bapa mengenal pasti jika anak terlambat bercakap atau tidak ‘on track’ mengikut perkembangan yang sepatutnya.

1. Tidak pandai meniru
Tidak pandai meniru sebarang percakapan pada usia satu tahun dan ke atas, meniru aksi, bunyi atau perbuatan.

2. Tidak menggunakan gesture
Perhatikan samada anak anda menggunakan gesture tubuhnya pada usia 10 bulan dan ke atas.

Contoh: menunjuk dengan jari untuk meminta sesuatu, mengangkat tangan untuk didukung, melambai, mengangguk atau menggeleng.

3. Tidak faham arahan yang diberikan
Arahan-arahan mudah seperti mengambil bola, memegang botol dan sebagainya.

4. Tidak menyebut perkataan pertama yang bermakna
Periksa samada anak sudah pandai menyebut perkataan pertama yang bermakna seperti ibu atau ayah pada usianya satu tahun enam bulan dan ke atas.

5. Tidak boleh membuat ayat pada usia 2 tahun
Tidak boleh membuat ayat atau dua perkataan seperti “mama nak” dan sebagainya.

Author

Diyana Rahip

View all posts

View all posts


8 Dis keputusan rayuan Najib dapatkan dokumen untuk perbicaraan kes dana 1MDB

PUTRAJAYA: Mahkamah Rayuan menetapkan 8 Disember ini bagi keputusan rayuan Datuk Seri Najib Razak untuk mendapatkan dokumen perbankan berhubung syarikat yang dipercayai mempunyai kaitan dengan ahli perniagaan dalam buruan, Low Taek Jho dan keluarga bekas Gabenor Bank Negara, Tan Sri Dr Zeti Akhtar Aziz untuk perbicaraan kesnya melibatkan dana 1Malaysia Development Bhd (1MBD).

Hakim, Datuk Seri Kamaludin Md Said, yang mengetuai panel tiga hakim itu menetapkan tarikh tersebut kerana mereka memerlukan masa untuk berbincang.

Dua lagi hakim yang bersidang ialah Datuk Wira Ahmad Nasfy Yasin dan Datuk Nordin Hassan.

Najib, 68, yang kini menjalani hukuman penjara 12 tahun di Penjara Kajang selepas Mahkamah Persekutuan mengekalkan sabitan dan hukuman terhadap kesalahan menyeleweng RM42 juta dana SRC International Sdn Bhd pada 23 Ogos, dibawa ke mahkamah untuk prosiding rayuannya hari ini.

Isteri beliau, Datin Seri Rosmah Mansor juga hadir pada prosiding itu.

Bekas Perdana Menteri itu merayu terhadap keputusan Mahkamah Tinggi pada 12 Julai tahun lepas yang menolak dua permohonan penemuannya untuk meminta pihak pendakwaan dalam perbicaraan kes 1MDBnya mendedahkan dokumen perbankan yang dikaitkan dengan keluarga Zeti atas dakwaan bahawa keluarganya didakwa menerima wang daripada Jho Low.

Semasa prosiding hari ini, peguam, Tan Sri Muhammad Shafee Abdullah berhujah bahawa 19 dokumen yang dimohon itu melibatkan syarikat yang dikawal oleh keluarga Zeti dan Jho Low ada pada pihak pendakwaan dan pihak berkuasa Malaysia.

“Mereka tidak mempertikaikan kewujudannya. Mereka mengelak daripada memberitahu kami. Mereka tunjuk tetapi tidak semuanya,” kata Muhammad Shafee.

Peguam itu berkata pihak berkuasa Singapura yang menyiasat skandal kewangan 1MDB di negara itu telah memberikan dokumen tersebut kepada pihak berkuasa Malaysia termasuk Bank Negara Malaysia.

Timbalan Pendakwa Raya Datuk Seri Gopal Sri Ram berkata dokumen yang diminta Najib adalah pramatang dan tidak relevan dengan perbicaraannya, sambil menambah bahawa Najib perlu memohon dokumen itu hanya selepas diperintahkan membela diri.

Beliau berkata tidak dinafikan kewujudan dokumen itu dan bebanan terletak pada pihak pembelaan untuk menunjukkan bahawa permohonan mereka adalah berdasarkan bukti yang boleh diterima dan bukannya keterangan dengar cakap.

“Keseluruhan kes mereka berdasarkan laporan akhbar (mendakwa) bahawa kami mempunyai dokumen ini, sambil menambah bahawa percubaan untuk mendapatkan dokumen tersebut pada peringkat ini untuk keputusan awal bahawa Zeti bukan saksi yang boleh dipercayai.

“Mereka mesti membuktikan dokumen itu ada dalam milikan kami,” kata Sri Ram, sambil menambah bahawa pihak pendakwaan akan memanggil Zeti untuk memberi keterangan dan akan datang ke mahkamah serta menjawab dakwaan terhadapnya dan keluarganya.

Najib memfailkan perintah mahkamah pada 24 Mac tahun lepas untuk meminta pihak pendakwaan memberikan beberapa penyata perbankan daripada syarikat termasuk Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd dan Central Holdings Ltd, dipercayai mempunyai kaitan dengan Jho Low dan keluarga Zeti dalam kes 1MDBnya.

Beliau juga memfailkan permohonan kedua pada 7 April tahun lepas untuk mendapatkan perjanjian penyelesaian sulit antara kerajaan dan Goldman Sachs Group pada 2020 dan transkrip atau laporan forensik berhubung telefon bekas rakan kongsi Goldman Sachs di Asia, Tim Leissner.

Najib kini dibicarakan atas empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan kesnya di Mahkamah Tinggi di hadapan Hakim Datuk Collin Lawrence Sequerah akan bersambung 7 November. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kekurangan pekerja antara punca bekalan telur ayam terganggu – Mohamad Sabu

SEREMBAN: Kementerian Pertanian dan Keterjaminan Makanan akan mengatasi masalah kekurangan pekerja yang menjadi antara faktor kekurangan bekalan telur ayam menjelang bulan Ramadan ini.

Menterinya, Datuk Seri Mohamad Sabu berkata pihaknya bersama Kementerian Dalam Negeri (KDN) dan Kementerian Sumber Manusia sedang berusaha untuk menambahkan pekerja dalam sektor pertanian dan sektor yang lain bagi tujuan itu.

“Kementerian sedang mengatasinya (masalah bekalan telur ayam), memang setiap kali menjelang perayaan, pengunaan telur ayam lebih tinggi, masalah kekurangan telur ini juga dihadapi negara lain.

“Kebimbangan tetap ada, masuk sahaja Ramadan, pengunaan telur dan bahan yang lain akan meningkat, sebab itu kita kena bincang dengan pihak pengusaha supaya melipat gandakan pengeluaran daripada sekarang, itu kita harapkan.

“Kalau mereka tidak cukup pekerja kita cuba (atasi) dengan memberi laluan mudah untuk menambahkan pekerja, masalah utama pengusaha selain kenaikan harga makanan adalah kekurangan pekerja,” katanya kepada pemberita selepas merasmikan Persidangan Antarabangsa Palestin Kuala Lumpur (ICPKL) 2023 di sini hari ini.

Beliau berkata demikian bagi mengulas laporan media tempatan mengenai keluhan pengusaha kuih raya yang bimbang perniagaan mereka terjejas susulan kekurangan bekalan telur ayam menjelang musim perayaan Aidilfitri nanti.

Sementara itu Mohamad berkata, kerajaan Malaysia akan terus menyokong dan bersuara dalam memperjuangkan hak rakyat Palestin.

Katanya, program tentang kesedaran memperjuangkan rakyat Palestin perlu diteruskan dan kini semakin banyak pertubuhan bukan kerajaan (NGO) dari negara Eropah memberikan sokongan kepada rakyat Palestin.

“Ahli Parlimen di Eropah juga berani mengecam sikap kerajaan mereka yang terus membantu kerajaan Israel yang membunuh rakyat Palestin setiap hari,” katanya.

Sementara itu Penasihat ICPKL 2023, Dr Fauziah Mohd Hasan berkata, 500 delegasi daripada 20 negara turut menyertai program hari ini yang bertemakan ‘The Caged Eye’, iaitu simbolik solidariti kepada penderitaan tahanan rakyat Palestin dikurung dalam penjara rejim Zionis.

Dr Fauziah berkata, 4,450 warga Palestin dipenjara oleh pihak rejim Zionis termasuk 160 kanak-kanak dan 32 wanita. – BERNAMA


JDT selesa benam Sabah untuk layak ke final dua musim berturut-turut

ISKANDAR PUTERI: Johor Darul Ta’zim (JDT) mengesahkan kemaraan ke final Piala Malaysia untuk musim kedua berturut-turut selepas mencatat kemenangan agregat 4-1 berdepan Sabah FC.

Dalam perlawanan separuh akhir kedua di Stadium Sultan Ibrahim di sini, malam tadi, ketiga-tiga penyerang JDT Bergson Da Silva, Fernando Forestieri dan Muhammad Syafiq Ahmad masing-masing membuktikan ketajaman mereka apabila mencetak nama sebagai penjaring dalam membantu skuad Harimau Selatan merakam kemenangan 3-1 di laman sendiri.

Selepas hanya meraih kemenangan 1-0 pada perlawanan separuh akhir pertama di Stadium Likas, Kota Kinabalu Selasa lepas, JDT tampil lebih garang malam tadi dan berpeluang mendahului seawal minit keenam, namun penjaga gol Damien Lim cekap menyelamatkan percubaan Bergson dalam situasi satu lawan satu.

Tiga minit kemudian, giliran Forestieri menguji ketangkasan Damien menerusi percubaan jarak jauh yang berjaya ditepis keluar sebelum penjaga gol itu sekali lagi dipaksa bekerja keras menyelamatkan rembatan padu Bergson dari luar kotak penalti pada minit ke-29.

Bagaimanapun, Damien tertewas jua selepas Bergson yang tidak dikawal tenang menanduk bola hantaran La’vere Corbin-ong dari sebelah kiri pada minit ke-35 sekali gus meledak jaringan keenam dalam kempen Piala Malaysia.

Skuad bimbingan Hector Bidoglio menggandakan kedudukan enam minit berselang menerusi Forestieri berpunca hantaran jauh Mohd Afiq Fazail yang menuju tepat ke kaki Arif Aiman Mohd Hanapi di dalam kotak penalti untuk membuat umpanan kepada Forestieri yang tenang melepaskan rembatan.

Arif Aiman terlepas peluang keemasan untuk meledak jaringan ketiga JDT selepas rembatan dari jarak dekatnya diselamatkan Damien pada masa kecederaan babak pertama.

Bersambung babak kedua, Sabah, di bawah kendalian Datuk Ong Kim Swee berjaya tampil dengan permainan lebih kemas dan tidak menunggu lama untuk menyumbat gol pertama pada minit ke-47 selepas Taiki Kagayama menyambar bola tangkapan tidak kemas ketua pasukan JDT Mohd Farizal Marlias.

Skuad Sang Badak sekali lagi melancarkan serangan berbahaya dengan kali ini penyerang veteran dan bekas pemain kebangsaan Mohd Amri Yahyah terlepas peluang keemasan selepas tandukannya tersasar pada minit ke-52.

Di penghujung permainan, pemain gantian Muhammad Safawi Rasid gagal menyempurnakan sepakan penalti dengan sepakan beliau melambung tinggi, namun JDT tetap berjaya menjaringkan gol ketiga selepas Muhammad Syafiq menolak masuk hantaran lintang rakan sepasukan pada masa kecederaan.

Pemain Sabah, Taesu Park dilayangkan kad merah oleh pengadil, Muhammad Nazmi Nasaruddin selepas mengutip kad kuning kedua susulan kekerasan dilakukan ke atas Muhammad Akhyar Abdul Rashid pada minit-minit akhir.

JDT yang juga juara Liga Super sembilan kali berturut-turut, muncul juara Piala Malaysia pada 2017 dan 2019 sejak penubuhan kelab itu pada 2013. Edisi lepas menyaksikan JDT tewas di final kepada Kuala Lumpur (KL) City FC 2-0 sementara bagi edisi 2020 saingan dibatalkan disebabkan pandemik COVID-19. – BERNAMA


Jom naik ETS! Diskaun 50 peratus sepanjang Julai ini

CYBERJAYA: Keretapi Tanah Melayu Berhad (KTMB) tampil dengan tawaran diskaun sebanyak 50 peratus bagi pembelian tiket perkhidmatan tren elektrik (ETS) sepanjang Julai ini.

KTMB dalam satu kenyataan hari ini memaklumkan, tawaran itu adalah sebagai tanda penghargaan kepada penumpang yang masih menggunakan perkhidmatannya.

Pada masa sama, promosi yang terbuka khusus kepada warganegara Malaysia itu turut bertujuan memberi peluang penjimatan kepada orang awam serta merancakkan industri pelancongan dalam negara

“Tawaran istimewa tersebut boleh digunakan bagi semua laluan ETS dari Padang Besar sehingga Gemas pada setiap Selasa, Rabu dan Khamis.

“Pengguna boleh membuat pilihan pembelian perjalanan sama ada sehala atau dua hala untuk ke mana-mana destinasi ETS,” maklum KTMB.

Pemberian diskaun melibatkan tarikh-tarikh tertentu khusus bagi tiket kategori dewasa dengan menggunakan kod promo mengikut tarikh iaitu pada 11 Julai (kod promo: TRAVELLOKALJULY11), 12 Julai (TRAVELLOKALJULY12), 13 Julai (TRAVELLOKALJULY13), 18 Julai (TRAVELLOKALJULY18).

Bagi tarikh 19 Julai (kod promo: TRAVELLOKALJULY19), 20 Julai (TRAVELLOKALJULY20), 25 Julai (TRAVELLOKALJULY25), 26 Julai (TRAVELLOKALJULY26) dan 27 Julai (TRAVELLOKALJULY27).

Pada masa sama, KTMB turut menawarkan diskaun tambahan sebanyak RM5 daripada jumlah tambang perjalanan bagi semua perkhidmatan ETS termasuk kelas perniagaan kepada golongan warga emas.

“Ketika ini, KTMB turut menawarkan potongan harga tiket sebanyak 50 peratus daripada harga asal kepada semua golongan warga emas warganegara Malaysia yang telah membuat pendaftaran melalui aplikasi KTMB mobile bagi semua perjalanan menggunakan perkhidmatan KTMB,” maklumnya.

Jelasnya, promosi berkenaan telah bermula sejak 1 Julai lepas dan boleh digunakan sehingga Disember ini.

Warga emas yang telah mendaftar konsesi perlu menggunakan kod promo PRIHATINEMAS semasa membuat pembelian tiket bagi menikmati tawaran istimewa berkenaan yang boleh digunakan bagi semua laluan ETS dari Padang Besar sehingga Gemas pada setiap Selasa sehingga Khamis.

Kod promo boleh dimasukkan di semua medium pembelian tiket di kaunter tiket, kios, laman sesawang KTMB dan aplikasi KITS semasa membuat pembelian, tertakluk kepada terma dan syarat ditetapkan kepada pengguna yang layak.

Maklumat lanjut di laman sesawang www.ktmb.com.my atau hubungi Pusat Panggilan KTMB di talian 03-22671200.

Author

Diyana Rahip

View all posts

View all posts


Jadi gelabah! Tangan kanak-kanak tersepit dalam ‘speaker’

KOTA KINABALU: Seorang kanak-kanak perempuan berdepan dengan detik cemas apabila tangan kanannya tersekat dalam kotak pembesar suara (speaker) dalam satu kejadian di Taman Kinamaun Lorong Pelanduk dekat sini, semalam.

Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan berhubung kejadian pada jam 3.41 petang Rabu.

“Pasukan Bomba dari Balai Bomba dan Penyelamat (BBP) Kota Kinabalu diketuai Komander Operasi PBK II Idy Nirawan Ilyas tiba di lokasi berkenaan melaporkan berlaku insiden melibatkan tangan kanan seorang kanak-kanak perempuan telah tersekat dalam kotak pembesar suara (speaker).

“Pasukan Bomba bertindak dan berjaya mengeluarkan tangan mangsa yang tersepit menggunakan peralatan khas.

“Seterusnya mangsa diberi rawatan awal oleh Pasukan Unit Bantuan Perkhidmatan Kecemasan (EMRS),” katanya seperti dilapor Sabah Media hari ini.

Bagaimanapun menurut kenyataan PGO JBPM, maklumat lanjut mangsa tidak diperolehi dan operasi ditamatkan pada jam 4 petang.

Author

Diyana Rahip

View all posts

View all posts


Speedy Tigers bakal terima habuan – KHM

KUALA LUMPUR: Skuad hoki kebangsaan bakal menerima ganjaran susulan kejayaan cemerlang dan bersejarah menjulang Piala Sultan Azlan Shah buat kali pertama sekali gus menamatkan penantian 39 tahun bergelar juara, semalam.

Presiden Konfederasi Hoki Malaysia (KHM), Datuk Seri Subahan Kamal yang berbangga dengan pencapaian skuad kendalian A. Arul Selvaraj itu berkata, ganjaran akan diberikan tetapi perkara itu perlu dibentangkan kepada Lembaga Eksekutif terlebih dahulu.

“Ganjaran itu ada, hanya saya perlu lontarkan idea kepada barisan Lembaga Eksekutif. Saya tidak boleh buat keputusan sendiri.

“Apabila semua jawatankuasa bersetuju, kita akan buat majlis untuk meraikan kemenangan mereka (pasukan hoki negara),” katanya dalam sidang media bersama Presiden Persekutuan Hoki Antarabangsa (FIH) yang baharu dipilih Tayyab Ikram di sini hari ini.

Pada aksi final penuh mendebarkan di Stadium Hoki Sultan Azlan Shah di Ipoh, Perak semalam, Malaysia menewaskan penyandang juara Korea Selatan 3-2 untuk merangkul kejuaraan yang dinanti-nantikan sejak edisi sulung pada 1983.

Pencapaian terbaik Malaysia sejak kali pertama kejohanan ini dianjurkan adalah menduduki tempat kedua sebanyak lima kali iaitu pada edisi 1985, 2007, 2009, 2013 dan 2014.

Kejayaan itu juga membalas dendam atas kekalahan 1-2 kepada Korea Selatan yang mengecewakan impian Malaysia merangkul Piala Asia di Jakarta, Mei lepas.

Dalam pada itu, Subahan meminta Arul Selvaraj untuk berjumpa dengannya sendiri berhubung laporan yang mengatakan jurulatih itu memerlukan kakitangan tambahan bagi membantunya memajukan lagi skuad kebangsaan.

“Biar dia tanya saya sendiri (jika dia perlu) setakat ini saya dah bagi dua (kakitangan), seorang dari Afrika Selatan dan seorang lagi dari England…kalau nak lebih boleh tetapi minta dekat saya, jika praktikal saya bagi,” katanya.

Sementara itu, Subahan berkata, di bawah kepimpinan Tayyab, beliau percaya banyak perubahan boleh dilakukan demi kemajuan sukan hoki bukan sahaja di Asia tetapi secara keseluruhan.

Pada masa sama, Tayyib berkata: “Ketika ini, saya sedang mencari negara di mana kita boleh mengadakan kejohanan berprestij dan Malaysia adalah antara pesaing utama yang boleh kita adakan lebih banyak kejohanan antarabangsa.” – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Penunggang motosikal rempuh anggota JPJ di SJR didenda RM5,000

PORT DICKSON: Penunggang motosikal yang tular merempuh pegawai penguat kuasa Jabatan Pengangkutan Jalan (JPJ) ketika sekatan jalan raya (SJR), Ahad lalu didenda RM5,000 oleh Mahkamah Majistret, di sini pada Khamis.

Majistret Uthman Abd Ghani menjatuhkan hukuman itu terhadap Nor Khairul Azwa Azizi, 25, selepas dia mengaku bersalah atas pertuduhan dibacakan jurubahasa.

Mahkamah turut memerintahkan hukuman penjara tiga bulan jika tertuduh gagal membayarnya.

Mengikut pertuduhan, tertuduh dengan sengaja menghalang tugas penjawat awam iaitu anggota penguatkuasa JPJ, Mohd Nurhakim Mohd Razif, 29, dari menjalankan fungsi amnya.

Kesalahan itu dilakukan pada 17 September 2023, lebih kurang jam 11 pagi di Kilometer 28 Lebuhraya Seremban-Port Dickson.

Berikutan itu tertuduh didakwa melakukan kesalahan di bawah Seksyen 186 Kanun Keseksaan, sabit kesalahan boleh dihukum penjara maksimum dua tahun atau denda boleh sampai RM10,000 atau kedua-duanya.

Tertuduh yang tidak diwakili peguam merayu hukuman denda minimum kerana perlu menanggung seorang anak dan isteri yang sedang mengandung selain telah diberhentikan kerja sebagai pengawal keselamatan.

Timbalan Pendakwa Raya, Nadia Izzaty Mohd Zainal mohon hukuman setimpal diberikan sebagai pengajaran kepada tertuduh serta orang awam supaya tidak menghalang tugas penjawat awam.

Selain itu katanya, perlu mengambil kira kecederaan dialami anggota JPJ terbabit.

Media sebelum ini melaporkan kejadian berlaku susulan tular video yang memaparkan seorang anggota penguat kuasa JPJ terpelanting selepas dirempuh suspek yang dipercayai cuba melarikan diri daripada sekatan jalan raya.

JPJ dalam kenyataannya berkata, kejadian itu mengakibatkan anggota JPJ terbabit mengalami cedera pada otot leher, kepala serta bengkak pada tangan dan kaki, namun dibenarkan pulang selepas menerima rawatan di Hospital Port Dickson.

“Hasil pemeriksaan x-ray dijalankan, pihak hospital mengesahkan kecederaan yang dialaminya tidak serius dan dibenarkan pulang sebaik selesai menjalani rawatan,” katanya.

Ujarnya, hasil siasatan Bahagian Penguatkuasa JPJ Negeri Sembilan mendapati suspek mempunyai dua senarai hitam masih aktif dan diambil tindakan mengikut Akta Pengangkutan Jalan (APJ) 1987.

“Kesalahan yang dilakukan adalah lesen kenderaan motor (LKM) tamat tempoh pada 18 Julai 2012 dan dikenakan tindakan mengikut Seksyen 23 (1) APJ 1987 serta tiada perlindungan insurans (Seksyen 90 (1) APJ 1987.

“Selain itu, dia turut disenarai hitam atas kesalahan tiada Lesen Memandu Kompeten (CDL) mengikut Seksyen 6 (1) APJ 1987 serta tindakan sita mengikut Seksyen 64(1) APJ 1987,” katanya. – Sinar Harian

Author

Media Variasi

View all posts

View all posts


Kanak-kanak sesak nafas dalam kereta ditinggalkan ibu bapa

SEORANG kanak-kanak lelaki ditemukan terkunci di dalam sebuah kereta dipercayai ditinggalkan oleh ibu bapanya pada Khamis.

Dalam satu rakaman berdurasi seminit di laman X, kanak-kanak terbabit dilihat dalam keadaan sesak nafas dan hampir pitam akibat ketiadaan oksigen.

Berkunci dari luar, hanya tingkap di bahagian pemandu depan dibiarkan sedikit terbuka sebagai laluan untuk membenarkan udara masuk.

Menyedari situasi tersebut, seorang individu dikenali sebagai @arifjat di Twitter mendakwa, kanak-kanak terbabit meronta-ronta dan menangis akibat sesak nafas ketika kejadian.

“Tengok aku jumpa tadi budak menangis dalam kereta berpeluh sampai pucat.

“Enjin dimatikan lepas itu tingkap depan saja buka sikit, kenapa la tinggalkan anak dalam kereta tengah panas macam ini.

“Hampir 40 minit aku dekat situ ibu bapa dia tak datang pun jadi aku minta pertolongan ramai.

𝘉𝘶𝘥𝘢𝘬 𝘮𝘦𝘯𝘢𝘯𝘨𝘪𝘴 𝘥𝘢𝘭𝘢𝘮 𝘬𝘦𝘳𝘦𝘵𝘢 𝘣𝘦𝘳𝘱𝘦𝘭𝘶𝘩 𝘴𝘢𝘮𝘱𝘢𝘪 𝘱𝘶𝘤𝘢𝘵. 𝘌𝘯𝘨𝘪𝘯𝘦 𝘮𝘢𝘵𝘪 𝘱𝘢𝘴𝘵𝘶 𝘵𝘪𝘯𝘨𝘬𝘢𝘱 𝘥𝘦𝘱𝘢𝘯 𝘫𝘦 𝘣𝘶𝘬𝘢𝘬 𝘴𝘪𝘬𝘪𝘵. 𝘎𝘪𝘭𝘦𝘳 𝘢𝘱𝘢 𝘭𝘢 𝘵𝘪𝘯𝘨𝘨𝘢𝘭 𝘢𝘯𝘢𝘬 𝘥𝘢𝘭𝘢𝘮 𝘬𝘦𝘳𝘦𝘵𝘢 𝘤𝘢𝘮𝘯𝘪 𝘵𝘦𝘯𝘨𝘢𝘩… pic.twitter.com/4cdG6Z37jV

— MYNEWSHUB (@mynewshub) August 24, 2023

“Perkembangan terkini budak itu selamat, semua orang pecahkan tingkap dan bawa kanak-kanak itu ke klinik untuk menerima rawatan,” katanya.

Setakat ini, masih belum ada sebarang kenyataan pihak polis dikeluarkan berhubung kes tersebut, manakala lokasi sebenar kejadian juga belum diketahui.

Author

Fazleen Safina Abd Jamil

View all posts

View all posts


KJ sah jadi DJ, gegarkan Hot FM mulai 15 Feb

CYBERJAYA: Bekas Menteri Kesihatan, Khairy Jamaluddin akan bertugas selaku penyampai di stesen radio Hot FM mulai Rabu depan.

Perkara itu disahkan oleh Media Prima Audio (MPA) menerusi kenyataannya hari ini.

Dalam kenyataan sama, MPA turut memaklumkan bahawa Khairy yang mesra dengan panggilan KJ akan mengendalikan segmen Bekpes Hot di stesen radio berkenaan.

Malah, KJ turut mengesahkan dirinya bakal menyertai skuad Bekpes Hot menerusi panggilan telefon yang dibuat oleh bakal rakan-rakan setugasnya iaitu Johan, AG dan Datuk AC Mizal.

Terdahulu, media melaporkan Hot FM sebelum ini mengeluarkan surat tawaran kepada bekas Ahli Parlimen Rembau itu secara terbuka di Instagram rasmi Hot FM.

Dalam surat berkenaan, Hot FM menawarkan KJ jawatan sebagai penyampai radio yang akan bertugas setiap Isnin hingga Jumaat, jam 6 pagi hingga 10 pagi.

Meskipun KJ dipecat daripada UMNO, pintu rezeki bekas Ketua Pemuda UMNO itu dilihat semakin meluas apabila beliau bukan sahaja ditawar menjadi penyampai radio malah, turut mendapat perhatian daripada pemilik kelab Johor Darul Takzim (JDT), Tunku Mahkota Johor, Tunku Ismail Idris Sultan Ibrahim Ismail (TMJ), yang menawarkan jawatan Ketua Pegawai Eksekutif (CEO) dan penasihat pasukan bola sepak JDT.

Author

Diyana Rahip

View all posts

View all posts


Bajet 2023: Perkukuh pendigitalan sistem pendidikan negara

KUALA LUMPUR: Dalam usaha memperkukuhkan pendigitalan sistem pendidikan negara, peruntukan yang besar diperlukan bagi menyediakan fasiliti dan infrastruktur berkaitan termasuk mendapatkan teknologi terkini untuk diaplikasikan dalam proses pengajaran dan pembelajaran (PdP).

Tokoh Pendidikan Negara, Tan Sri Alimuddin Mohd Dom berkata, Kementerian Pendidikan (KPM) sewajarnya diberikan lebih banyak peruntukan tambahan dalam Bajet 2023 agar selari dengan hasrat kerajaan untuk mentransformasi pendidikan negara.

Beliau berkata, peralatan pengajaran khususnya berkaitan Teknologi Maklumat dan Komunikasi (ICT) termasuk penyediaan makmal komputer, robotik dan Sains, Teknologi, Kejuruteraan dan Matematik (STEM) bukan sesuatu yang murah dan memerlukan kos tinggi.

“Makmal komputer misalnya telah mula diwujudkan di sekolah sekitar 2000 namun bila sebut tentang komputer, tidak bolehlah kita pakai yang ketinggalan zaman, begitu juga dengan teknologi, kita perlukan alatan dan teknologi yang baharu sebagai bantuan PdP seperti yang ada ketika ini iaitu ‘papan elektronik’.

“Semua ini, mahu tidak mahu kita kena sediakan kemudahan terkini merangkumi aplikasi untuk digunakan para pelajar dan guru sekali gus memastikan ia dapat dimanfaatkan semua pelajar sama ada di bandar mahu pun luar bandar,” katanya ketika dihubungi Bernama baru-baru ini.

Mengulas lanjut, Alimuddin berkata penyediaan kemudahan PdP yang terkini bercirikan teknologi, digital dan automasi bukan sahaja diperlukan di sekolah harian malah, sekolah yang menyediakan Pendidikan Teknikal dan Latihan Vokasional (TVET).

“Sekiranya kerajaan mahu melihat (sebagai contoh) bidang pertanian mengaplikasi teknologi digital, pelaburan bagi menyediakan kemudahan dan teknologi terkini perlu bermula di peringkat persekolahan lagi,” katanya.

Menyuarakan perkara sama, Presiden Kesatuan Perkhidmatan Perguruan Kebangsaan Malaysia (NUTP) Aminuddin Awang berkata, peruntukan tambahan diperlukan bagi menaik taraf kemudahan ICT dalam melancarkan proses tranformasi digital sistem pendidikan negara.

“Peruntukan tambahan ini untuk naik taraf ICT melibatkan 10,250 sekolah di seluruh negara kerana hari ini kita lihat apa yang ada pun sudah agak ketinggalan, kemudahan Internet yang lembap begitu juga peralatan yang digunakan.

“Saya harap keutamaan dapat diberikan bagi meningkatkan sistem ICT sekolah kerana ia amat diperlukan ketika ini bukan sahaja untuk PdP tetapi dalam urusan sekolah,” katanya menambah masalah kerencatan Internet akan menyebabkan usaha transformasi pendidikan negara akan terjejas.

Tambahnya, dengan adanya peruntukan tambahan ini, sekali gus dapat menyelesaikan isu para guru menggunakan wang poket sendiri untuk mendapatkan kemudahan ICT yang baik di sekolah.

“Ini memang berlaku (guru guna wang sendiri)…bahkan ada guru yang beli laptop dan sebagainya bagi tujuan pembelajaran. Telah beberapa kali saya gesa agar berikan rebat RM1,000 kepada guru bagi membeli peranti…saya difahamkan perkara ini telah mendapat kelulusan tetapi tidak dapat dilaksanakan kerana kekangan kewangan,” katanya.

Dalam isu lain, Aminuddin menyuarakan kebimbangannya terhadap risiko keselamatan murid yang berada di sekolah yang tidak diselenggara mengikut jadual.

“Ini boleh mendatangkan ancaman keselamatan kepada murid. Bayangkan tangga-tangga besi yang sudah berkarat dan tajam memang merisiko murid-murid… ada juga bumbung sekolah yang kalau kita tengok macam nak roboh tetapi pembaikan tidak dapat dilakukan kerana tiada peruntukan,” katanya.

Dalam Bajet 2022, KPM merupakan kementerian yang terus menerima peruntukan terbesar berjumlah RM52.6 bilion atau 16 peratus daripada keseluruhan anggaran perbelanjaan Persekutuan.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Shahidan ditegur ketika berbahas, didakwa cuba buat ‘live’

KUALA LUMPUR: Ahli Parlimen Arau, Datuk Seri Shahidan Kassim ditegur kerana dikatakan cuba membuat siaran langsung ketika sesi perbahasan Rang Undang-Undang (RUU) Perbekalan 2024.

Teguran itu dibuat Timbalan Yang Dipertua Dewan Rakyat, Alice Lau Kiong Yieng, selaras pemasyhuran Yang Dipertua Dewan Rakyat, Tan Sri Johari Abdul mengenai larangan berkenaan, pada 16 Oktober lalu.

Alice ketika menegur tindakan Shahidan yang dikatakan cuba membuat siaran langsung melalui telefon bimbit yang diletakkan di atas mejanya turut mengarahkan bentara menyemak peranti milik bekas Menteri Besar Perlis itu.

Beliau turut menasihatkan semua Ahli Parlimen tidak menggunakan sebarang peranti bagi melakukan siaran langsung di platform media sosial masing-masing ketika sedang berbahas di Dewan Rakyat.

“Sebelum saya menjemput Arau (Shahidan) untuk berbahas, saya minta bentara untuk semak sama ada peranti di atas meja Arau adalah untuk membuat siaran langsung atau membantu ucapan Yang Berhormat (YB).

“Sebagaimana pemasyhuran Johari, mengenai peningkatan trend pemasangan peranti seperti telefon bimbit di meja untuk membuat siaran langsung di (platform) media sosial semasa ucapan YB ketika sesi Dewan Rakyat berlangsung.

“Johari menetapkan YB tidak lagi dibenarkan untuk memasang sebarang peranti bagi membuat siaran langsung di dalam Dewan Rakyat.

“Peranti tidak dibenarkan untuk membuat siaran langsung dalam Dewan Rakyat, manakala peranti lain seperti komputer riba atau tablet yang digunakan untuk membantu ucapan YB adalah dibenarkan,” katanya di sini, hari ini.

Sementara itu, Shahidan yang tidak berpuas hati dengan teguran Alice kemudian membangkitkan Peraturan 36(6) iaitu seseorang ahli Dewan Rakyat tidak boleh mengeluarkan sangkaan jahat ke atas anggota lain.

Shahidan turut mempersoalkan teguran Alice yang melarang berbuat demikian.

“Saya bawa Peraturan 36(6) kerana (Kiong Yieng) bersangka jahat. Kenapa dibawa tajuk itu semasa saya berucap?

“Ini sangkaan jahat Timbalan Yang Dipertua Dewan Rakyat kepada saya. Ini (telefon bimbit yang diletakkan atas meja Shahidan ketika mahu memulakan perbahasan) hanya untuk beri semangat ketika saya berucap.

“Kenapa saya disemak? Timbalan Yang Dipertua akan tengok nanti sama ada saya buat siaran langsung atau tidak.

“Ini cara saya, kalau tak bagi (siaran langsung), saya letak telefon seolah-olah saya ‘live’ dengan rakyat menggunakan kamera Parlimen, terima kasih,” katanya.

Keengganan Shahidan mengendahkan arahan itu mengundang kecaman beberapa wakil kerajaan yang mencelah dan mempersoal penggunaan Peraturan Majlis Mesyuarat Dewan Rakyat untuk membantah arahan Alice.

Antaranya ialah Tan Kar Hing (PH-Gopeng) dan Jimmy Puah Wee Tse (PH-Tebrau) yang mempersoal tindakan Shahidan, selain menyifatkannya sebagai biadab. – Harian Metro

Author

Media Variasi

View all posts

View all posts


Perlis tetapkan zakat fitrah RM7

MAIPs menerusi kenyataan hari ini memaklumkan, kadar tersebut diperkenankan Raja Perlis Tuanku Syed Sirajuddin Jamalullail setelah mendapat nasihat daripada Persidangan Mesyuarat MAIPs yang telah memperakukan keputusan Jawatankuasa Fatwa Negeri Perlis bahawa ia berdasarkan harga beras yang lazimnya digunakan oleh masyarakat.

Menurut kenyataan itu, Raja Muda Perlis Tuanku Syed Faizuddin Putra Jamalullail telah berkenan berangkat melancarkan kadar berkenaan di Kem Rejimen 504 Askar Wataniah, Bukit Keteri, hari ini.

“Selain bayaran tunai melalui Amil MAIPs, umat Islam yang ingin menunaikan zakat fitrah dengan beras, boleh mengeluarkannya sebanyak satu gantang Nabawi bagi setiap seorang yang bersamaan dengan berat 2.6 kilogram,” titah Tuanku Syed Faizuddin Putra yang juga Yang Dipertua MAIPs.

Turut mengiringi baginda, Menteri Besar, Mohd Shukri Ramli dan Setiausaha Kerajaan Negeri, Datuk Seri Hasnol Zam Zam Ahmad.

Sementara itu, menerusi kenyataan sama, Ketua Pegawai Eksekutif MAIPs, Mohd Nazim Mohd Noor berkata setiap orang Islam yang tinggal di Perlis wajib mengeluarkan zakat fitrah sepertimana yang ditetapkan bagi dirinya, anak isteri, begitu juga tanggungannya.

“Umat Islam boleh mengeluarkan zakat fitrah melalui amil-amil kariah di seluruh negeri Perlis serta turut boleh menunaikannya dalam talian melalui laman portal MAIPs di www.maips.gov.my,” katanya. – BERNAMA


Netizen boleh cadang pemimpin pilihan mereka menerusi GSR

KUALA LUMPUR: Persatuan Pengguna Islam Malaysia (PPIM) melancarkan Gerakan Sukarelawan Rakyat (GSR) yang merupakan satu-satunya rujukan mereka yang memerlukan maklumat dan panduan.

Menurut Ketua Aktivis PPIM, Datuk Nadzim Johan atau dikenali Toqqi, pertubuhan ini telah dijadikan sebagai tempat mengadu, merujuk dan mendapatkan pandangan serta nasihat mengenai calon pilihan mereka.

Menurut beliau lagi, PPIM yang telah wujud selama 25 tahun mempunyai pengalaman dalam pelbagai isu termasuk isu politik.

“Suasana politik kebelakangan ini menyukarkan rakyat memilih calon yang benar-benar layak untuk mewakili dan mampu memperjuangkan hak mereka.

“Sehubungan dengan itu, PPIM melancarkan pusat rujukan netizen dan rakyat secara on-
line GSR sebagai pusat rujukan maklumat dan panduan pemimpin manakah perlu dipilih.

“Aktivis GSR akan turun padang untuk menyebarkan maklumat yang adil, betul dan tepat,” katanya kepada MEDIA VARIASI.

Tambah Nadzim, melalui pusat ini juga akan membolehkan NGO juga membuat penapisan
setiap wakil rakyat yang bertanding agar mereka dipastikan bebas dari kelakuan yang tidak
bermoral dan terlibat dengan aktiviti yang tidak berakhlak baik.

“Semua ahli-ahli Yang Berhormat dan bakal-bakal ahli Yang Berhormat dan ini termasuklah
Menteri-menteri, Timbalan-timbalan Menteri, malah Perdana Menteri serta Timbalannya sekali tidak akan terkecuali dari dinilai dan mereka tidak bebas dari sebarang teguran serta kritikan rakyat dari pelbagai lapisan.

“Ini juga akan dijadikan sebuah platfom untuk mengemukakan cadangan calon yang layak dan terbaik untuk pengundi www.gsrpru15.com.

“Pihak NGO mengharapkan agar rakyat membuka mata dan tidak membuat kesilapan lagi dalam pemilihan wakil rakyat akan datang,” katanya.

Author

Tun Puteh Wanti

View all posts

View all posts


Pengalaman bersama pemain JDT tidak bantu saya – Cheng Hoe

Cheng Hoe, yang membimbing Selangor menentang JDT pada final Piala Malaysia pertama skuad Gergasi Merah sejak 2016 berkata, pengalaman bersama pemain skuad Harimau Selatan sebelum ini mungkin ‘memakan’ dirinya pada pertembungan di Stadium Nasional di Bukit Jalil itu.

Beliau berkata, barisan pemain JDT yang pernah bersamanya mungkin sudah memahami corak permainan dan pendekatan taktikal yang akan digunakan pada perlawanan esok, sekali gus mampu menghalang impian Selangor merangkul kejuaraan kali ke-34.

“Walaupun saya tahu dan faham kekuatan setiap pemain JDT tapi itu bukan satu jaminan untuk saya dan Selangor menang perlawanan esok… tapi saya selalu kata kepada pemain dalam mana-mana aksi, yang penting ialah persembahan individu.

“Bagi saya kalau pemain dapat pamerkan satu persembahan terbaik dan menunjukkan keyakinan tinggi mungkin kita boleh dapat capai keputusan positif,” katanya pada sidang media praperlawanan final Piala Malaysia antara JDT dengan Selangor di Stadium Nasional di sini, hari ini.

Cheng Hoe mula dilantik membimbing skuad kebangsaan pada Disember 2017 yang menyaksikan pengendali berusia 54 tahun itu berjaya memberi nafas baharu dalam prestasi pasukan negara sebelum mengambil keputusan melepaskan jawatan awal Januari tahun ini.

Kejuaraan terakhir Cheng Hoe dalam kancah saingan domestik ialah memenangi Piala Malaysia 2016 bersama Kedah yang menewaskan Selangor menerusi penentuan sepakan penalti di pentas final.

Dalam pada itu, beliau berkata, hanya pemain pertahanan Yazan Al-Arab tidak dapat diturunkan susulan penggantungan perlawanan manakala baki pemain berada pada tahap prestasi terbaik selepas menjalani beberapa sesi pemulihan.

Sementara itu, pemain pertahanan Sharul Nazeem Zulpakar melihat final esok merupakan peluang kepada semua pemain mengharumkan nama Selangor selepas pasukan melalui kemarau tujuh tahun kejuaraan selepas menjuarai Piala Malaysia 2015.

“Selangor dah lama tak menang sebarang kejuaraan, jadi saya rasa inilah masanya yang terbaik untuk para pemain menunjukkan kehebatan bagi memenangi Piala Malaysia tahun ini, saya juga harap rakan-rakan berikan terbaik dalam 90 minit esok,” kata pemain berusia 23 tahun itu.

Selangor merupakan pasukan paling berjaya dalam saingan Piala Malaysia dengan rekod kejuaraan 33 kali sementara JDT muncul juara sebanyak dua kali pada 2017 dan 2019 sejak penubuhan kelab itu pada 2013.

Rekod lima pertemuan terakhir dalam semua pertandingan berpihak JDT yang melakar tiga kemenangan dan dua seri berdepan Selangor. Kali terakhir kedua-dua pasukan bertemu berakhir dengan keputusan 1-1 pada aksi Liga Super di Stadium Majlis Bandaraya Petaling Jaya, September lepas. – BERNAMA


PAS wujudkan politik taksub, acuan seperti Iran – Nur Jazlan

JOHOR BAHRU: Ajaran Pas telah mewujudkan budaya politik taksub dan jumud kepada pemimpin utama parti tersebut yang dilihat terdiri dalam kalangan golongan berlatarbelakangkan agama.

Ahli Majlis Kerja Tertinggi (MKT) UMNO, Datuk Nur Jazlan Mohamed berkata, disebabkan itu Mursyidul Am Pas sejak dahulu lagi disanjung tinggi seperti orang Iran menyanjungi Ayatollah sebagai pemimpin agung mereka.
“Kalau sistem parti dan politik pun seakan-akan Iran, maka tak peliklah kalau Pas juga seperti mengikuti acuan negara Timur Tengah itu dalam mentadbir dengan cara menekan atau menindas rakyat secara tak langsung. Sebab itu kalau kita lihat penyokong Pas cukup taksub dengan segala tindak-tanduk dan percakapan pemimpin mereka, kalau pemimpin kata sokong Pas dapat pahala, walau angguk kepala, pemimpin kata perjuangan Pas adalah syahid, mereka laung takbir dan pemimpin Pas kata rasuah pilihan raya adalah sedekah, mereka terus percaya.

“Tetapi akhirnya pemimpin mereka perbodohkan pengikut secara buta tuli dan dalam masa yang sama mereka gembira dengan jawatan dalam kerajaan negeri tapi makan gaji buta. Jadi, saya ulang sekali lagi persoalan kepada pengundi Melayu dan bukan Melayu, hanya ada dua pilihan parti Melayu, UMNO atau Pas.

“Kalau orang Melayu atau lebih penting orang bukan Melayu tidak mahu kepada UMNO, mereka akan dapat Pas secara automatik kerana parti dominan Melayu hanya dua parti berkenaan,” katanya.

Nur Jazlan tidak bersetuju dengan kenyataan Presiden Pas, Tan Sri Abdul Hadi Awang yang meminta pengundi menyokong Perikatan Nasional (PN) dengan alasan menyelamatkan Islam.

“Bagi saya, alasan dangkal itu sebenarnya menghina dan merendahkan minda orang Islam di Johor, seolah-olah syiar Islam di negeri ini dalam situasi terancam, tertindas dan mundur. Jika dibandingkan Kelantan dan Terengganu yang diperintah Pas dengan Johor, martabat Islam di negeri ini dijulang lebih tinggi daripada dua negeri Pas itu.

“Malah, kerajaan negeri Johor sejak puluhan tahun lalu telah menguruskan hal ehwal Islam baik dari segi kedaulatan, ekonomi dan kebajikan dengan sistematik dan cemerlang sekali. Kalau nak dibandingkan dengan Kelantan, memang macam langit dan bumi.

“Pendek kata kalau ikut acuan Islam ala Pas yang macam kerajaan Iran dan Taliban itu, maka negeri Johor yang sudah maju akan mundur ke belakang dari semua segi sama ada ekonomi, pembangunan, sosial dan syair Islam,” katanya.

Nur Jazlan turut memberitahu ramai rakyat Kelantan dan Terengganu berhijrah ke negeri ini untuk mencari rezeki kerana peluang pekerjaan yang lebih banyak ekoran kemajuan ekonomi.

“Kalau mereka tak keluar merantau dari Kelantan, apakah peluang pekerjaan yang disediakan oleh kerajaan Pas untuk mereka. Bagi saya, Islam ala Pas yang buatkan Kelantan ketinggalan dari semua segi. Sebab pemimpin hanya sibuk politik taksub dan pembasuhan minda rakyat semata-mata nak kekal berkuasa. Sedangkan urus tadbir dan tata kelola negeri ke laut,” tambahnya. – Utusan

Authors

Media Variasi

View all posts

Diyana Rahip

View all posts

View all posts

View all posts


MCA, MIC tolak lamaran Sanusi sertai PN

CYBERJAYA: MCA dan MIC sebulat suara menolak sebarang pelawaan untuk menyertai Perikatan Nasional (PN) bagi menghadapi pilihan raya negeri (PRN) pada 12 Ogos ini.

Perkara itu dimaklumkan oleh Presiden MCA, Datuk Seri Dr. Wee Ka Siong dengan jawapan ringkas.

“No (Tidak),” katanya seperti dilapor Utusan hari ini.

Sementara itu, Presiden MIC, Tan Sri Dr. SA Vigneswaran pula berkata, partinya enggan mempertimbang sebarang pelawaan ketika ini kerana sudah membuat keputusan untuk tidak bertanding dalam PRN kali ini.

Malah, katanya, MIC masih kekal mendukung titah Yang di-Pertuan Agong untuk membentuk Kerajaan Perpaduan.

Semalam, Ketua Pengarah Pilihan Raya PN, Datuk Seri Muhammad Sanusi Md. Nor mencadangkan kepada MCA dan MIC supaya meninggalkan BN kerana tidak dapat bertanding sebarang kerusi pada PRN kali ini.

Katanya, MCA dan MIC boleh mendapat jumlah kerusi yang sewajarnya jika menyertai PN.

Authors

View all posts

View all posts


Sogokan wang, rumah: Empat termasuk pengarah jabatan kerajaan ditahan SPRM

KUALA LUMPUR: Suruhanjaya Pencegahan Rasuah Malaysia (SPRM) menahan empat individu yang terdiri daripada dua penjawat awam termasuk pengarah jabatan kerajaan, pemilik syarikat dan pengurus pelaburan amanah kerana disyaki terbabit memberi dan menerima suapan bernilai jutaan ringgit termasuk dalam bentuk kenderaan dan kediaman.

Menurut sumber, semua suspek lelaki berusia antara 30 hingga 50-an dipercayai ditahan 7.30 malam tadi di pejabat SPRM Sarawak ketika diminta hadir memberikan keterangan.

“Suspek utama disyaki menerima suapan antara 2018 dan 2021 daripada pemilik syarikat sebagai balasan membantu syarikat itu mendapatkan dua projek membabitkan bekalan air yang berjumlah kira-kira RM44.4 juta.

“Manakala, pengurus pelaburan amanah pula ditangkap kerana disyaki menerima bayaran wang rasuah dan kediaman bagi pihak suspek utama,” katanya.

Sementara itu, Pengarah Bahagian Operasi Khas SPRM, Datuk Tan Kang Sai ketika dihubungi mengesahkan tangkapan itu dan berkata, siasatan dijalankan mengikut Seksyen 17(a) Akta SPRM 2009.

Beliau berkata, kesemua suspek akan di bawa ke Mahkamah Majistret Kuching, Sarawak, pada pagi ini untuk permohonan reman. – Harian Metro

Author

Media Variasi

View all posts

View all posts


Sultan Selangor, Tengku Permaisuri zahirkan ucapan Selamat Tahun Baharu Cina

SHAH ALAM: Sultan Selangor, Sultan Sharafuddin Idris Shah dan Tengku Permaisuri Selangor, Tengku Permaisuri Norashikin hari ini berkenan menzahirkan ucapan Selamat Tahun Baharu Cina kepada rakyat negeri ini yang meraikannya.

Menerusi hantaran di Facebook Selangor Royal Office hari ini, baginda berharap sambutan perayaan sebegini akan terus menjadi elemen terpenting dalam mengeratkan perpaduan dan keharmonian antara kaum di Malaysia, serta diraikan dalam suasana muhibah, penuh toleransi dan saling hormat menghormati.

“Semoga tahun baharu ini akan membawa kemakmuran, kegembiraan dan kebahagiaan buat kita semua,” titah baginda.

Dalam hantaran sama, turut dikongsikan beberapa gambar baginda berdua ketika berangkat melawat Pinang Peranakan Mansion di George Town, Pulau Pinang baru-baru ini.

Rumah agam yang dibina sekitar tahun 1893 itu kini dijadikan muzium dan menempatkan pelbagai barangan antik, artifak serta koleksi gaya hidup golongan Peranakan atau Baba Nyonya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Jenazah Wan Noor Hayati selamat dikebumikan

REMBAU: Jenazah arwah Wan Noor Hayati Wan Alias, 44, yang meninggal dunia pada petang semalam dipercayai akibat penyakit radang paru-paru, selamat dikebumikan di Tanah Perkuburan Islam Kampung Bintongan, di sini, pukul 12.10 tengah malam tadi.

Pemenang Anugerah Kajai yang turut dikenali sebagai Wanti menghembuskan nafas terakhir pada pukul 6.10 petang semalam di Hospital Serdang.

Terdahulu, jenazah tiba di pekarangan tanah perkuburan berkenaan dari Hospital Serdang kira-kira pukul 11.48 malam.

Suasana pilu menyelebungi pengebumian Wan Noor Hayati itu yang turut diziarahi oleh ahli keluarga dan saudara mara, rakan-rakan dan penduduk kampung.

Allahyarham yang berasal dari Kelantan pernah berkhidmat sebagai wartawan di Utusan Malaysia, Berita Harian serta Media Variasi malah memenangi Anugerah Kajai iaitu anugerah tertinggi dalam kewartawanan Malaysia pada tahun 2013.

Media sebelum ini melaporkan keadaan Wan Nor Hayati yang uzur akibat penyakit radang paru-paru dan menguruskan kehidupannya bersendirian di rumah sewa di Taman Kajang Utama, Kajang.

Arwah dilaporkan sering berulang alik ke hospital untuk menerima rawatan sebelum dimasukkan semula ke Hospital Serdang dua hari lepas.

Wan Noor Hayati meninggalkan seorang anak lelaki, Abdullah Hakim Ali Azman, 13. – UTUSAN

Author

Media Variasi

View all posts

View all posts


Najib halang laporan audit didedahkan untuk sembunyi kesalahan – Pendakwaan

KUALA LUMPUR: Mahkamah Tinggi hari ini diberitahu bahawa Datuk Seri Najib Tun Razak cuba menghalang versi awal laporan audit 1Malaysia Development Bhd (1MDB) daripada dikemukakan kepada Jawatankuasa Kira-kira Wang Negara (PAC) untuk menyembunyikan perbuatan salah beliau dan Low Taek Jho dalam 1MDB.

Timbalan Pendakwa Raya Kanan, Datuk Seri Gopal Sri Ram dalam hujahannya berkata, tindakan Najib yang mahu kandungan versi awal laporan audit itu dibincangkan dan disemak sebelum dibentangkan kepada PAC melanggar Seksyen 8(3) Akta Audit 1957.

Beliau berkata Najib memanggil mesyuarat pada 22 Februari 2016 dengan Ketua Audit Negara ketika itu, Tan Sri Ambrin Buang, yang merupakan saksi pendakwaan keenam (PW6), untuk membincangkan laporan audit sebelum meminta pindaan dibuat.

“Mesyuarat yang memerlukan PW6 membincangkan kandungan laporan audit asal adalah melanggar injunksi kerahsiaan dan percanggahan jelas Seksyen 8(3) Akta Audit 1957,” katanya.

Sri Ram berhujah Najib menggunakan kedudukannya untuk mengarahkan Ketua Setiausaha Sulitnya ketika itu, Tan Sri Shukry Mohd Salleh supaya memastikan nama Jho Low dikeluarkan daripada dokumen audit.

Peguam Tan Sri Muhammad Shafee Abdullah yang mewakili Najib, bagaimana menyangkalnya dengan berhujah bahawa tiada arahan khusus oleh bekas perdana menteri itu untuk meminda laporan audit tersebut.

“Arahan beliau bersifat umum dan beliau hanya meminta saksi pendakwaan ke-15 (PW15), Arul Kanda, supaya mempertahankan kepentingan 1MDB dan Jabatan Audit kekal dalam skop audit iaitu untuk mengesahkan akaun 1MDB.

“Dalam pemeriksaan balas, Arul Kanda bersetuju bahawa apa sahaja penjelasan yang dibuat disandarkan dengan dokumen dan beliau tidak pernah diminta untuk memanipulasi kebenaran,” katanya sambil menambah bahawa PW6 secara positif berkata, tidak ada arahan khusus yang diberikan oleh Najib untuk meminda atau mengeluarkan apa-apa daripada laporan audit itu.

Kata peguam itu lagi, bekas Pengarah Audit Jabatan Audit Negara (JAN), Saadatul Nafisah Bashir Ahmad (PW7) juga bersetuju semasa pemeriksaan balas bahawa tiada sesiapa menghalangnya atau JAN daripada membuat sebarang komen buruk dalam laporan audit itu.

Sementara itu, peguam Datuk N. Sivananthan yang mewakili Arul Kanda berhujah bahawa keterangan PW15 dianggap diterima oleh pihak pendakwaan melalui kegagalan mereka mencabar keterangan PW15 melalui prosiding mencabar kebolehpercayaan atau sekurang-kurangnya memohon untuk menganggap PW15 sebagai saksi belot.

Beliau berkata, Arul Kanda telus dan menjawab semua soalan yang dikemukakan oleh pihak pendakwaan dan peguam yang mewakili Najib.

“Tiada apa-apa yang menunjukkan bahawa beliau tidak jujur. Tidak ada ketika beliau teragak-agak untuk menjawab soalan. Bagi pihak pendakwaan untuk mengatakan sekarang bahawa anak guam saya tidak jujur adalah tidak adil. Saya memohon agar anak guam saya dibebaskan dan dilepaskan daripada pertuduhan ini,” katanya.

Hakim Mohamed Zaini Mazlan menetapkan 30 Januari tahun depan untuk memutuskan sama ada kedua-dua tertuduh itu akan dibebaskan atau diperintah membela diri berhubung kes meminda laporan audit itu.

Najib, 69, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada PAC bagi mengelakkan sebarang tindakan diambil terhadapnya manakala Arul Kanda, 45, pula didakwa bersubahat dengan Najib dalam membuat pindaan tersebut. – BERNAMA


10 selebriti kempen RR Printed Kurung, RR Basic Kurung

KUALA LUMPUR: Jenama fesyen Rizman Ruzaini (RR) sudah sinonim dengan mengetengahkan artis-artis tempatan untuk menyarung busana RR sejak 17 tahun ia bertapak.

Strategi pemasaran ini dilihat berjaya kerana setiap artis memiliki peminat dan pengikut masing-masing.

Kali ini 10 selebriti dikumpulkan untuk menyarung jenama RR yang terkenal dengan kualiti pakaian premiumnya tetapi pada harga berpatutan mengikut kemampuan masing-masing.

RR Muses Royaltiaes kali ini membawa 10 selebriti berpengaruh tanah air, dengan penampilan koleksi busana RR Raya 2023 yang disuntik dengan elemen lebih segar.

Barisan selebriti yang menjayakan kempen ini antaranya Mira Filzah, Erra Fazira, Nabila Huda, Diana Danielle, Amelia Henderson, Marsha Milan, Daiyan Trisha, Nabila Razali, Sharifah Rose dan Natasha Hudson.

Ketua Pegawai Eksekutif Rizman Ruzaini, Rizman Nordin, pemilihan selebriti adalah berdasarkan generasi dengan penampilan berlainan.

“Rizman Ruzaini mempunyai latar pelanggan yang pelbagai daripada segi umur mahupun gaya hidup.

“Sejajar dengan itu, Muses yang dipilih mestilah dapat mewakili setiap pelanggan kami ini, tidak memfokuskan hanya pada satu kumpulan sahaja.

“Sebab itu kalau dilihat kita ada selebriti senior dan baharu dalam kempen ini.

“Setiap mereka memberi impak berbeza tetapi pada satu objektif yang sama mengajak rakyat Malaysia untuk ‘Raikan Raya Bersama Rizman Ruzaini’,” katanya dalam satu kenyataan.

Katanya, 10 Muses berkenaan akan menampilkan persalinan RR Printed Kurung yang diinspirasikan daripada Kurung Pahang dan Kurung Kedah.

Persalinan busana RR Printed Kurung boleh didapati pada harga RM399 dengan saiz XS hingga 3XL.

“Istimewanya, setiap selebriti mempunyai lebih daripada satu siri rekaan.

“Sebagai contoh, Mira Filzah mempunyai empat rekaan iaitu RR Mira in Black Gold dan Black Silver, serta Mira in Maroon dan in Cream.

“Rekaan RR Kurung Printed potongan tradisi dengan suntikan lebih segar dan moden, praktikal dan sesuai untuk digayakan oleh sesiapa saja dan pada bila-bila masa,” katanya.

Pada kempen sama, Rizman Ruzaini turut melancarkan RR Basic Kurung dengan material Poly Garbedine, yang direka polos, dan mempunyai 28 pilihan warna mewah sebagai tarikan utamanya.

RR Basic Kurung boleh didapati pada harga RM299 dari saiz XS hingga 3XL.

“Baju kurung ini selesa untuk digayakan sepanjang hari dan memberikan jatuhan kain yang sangat cantik,” katanya.

Koleksi ini dicipta sebagai memenuhi kehendak dan memudahkan wanita Malaysia yang mahu bergaya sedondon bersama si dia, keluarga atau kawan-kawan dengan semua pilihan warna yang tersedia.

Untuk maklumat lanjut tentang koleksi DR Printed Kurung dan RR Basic Kurung, orang ramai boleh melayari laman sesawang www.rizmanruzaini.my.

Pembelian terus juga boleh dibuat di RR Pop Up Booth di lokasi utama iaitu Central I-City, Shah Alam (24 Mac – 30 April 2023), Fahrenheit88, Kuala Lumpur (27 Mac – 30 April 2023), Shangri-La Hotel, Kuala Lumpur (28 Mac – 30 April 2023), Komtar JBCC, Johor Bahru (31 Mac – 30 April 2023) dan Absolut Bazaar, Kuala Lumpur (14 – 17 April 2023).

Author

Tun Puteh Wanti

View all posts

View all posts


Mendiang Cospermas Gugkang ‘gentleman’ sejati, derma mata bantu insan memerlukan

CYBERJAYA: Meskipun sedih atas kehilangan insan tersayang, ahli keluarga mendiang, Cospermas Gugkang (1985-2023), tetap bermurah hati mendermakan sepasang kornea (mata) bagi tujuan transplan kepada pesakit yang memerlukan.

Jabatan Kesihatan Negeri Sabah (JKNS) memaklumkan, mendiang Cospermas, 38, disahkan meninggal dunia melalui pengesahan ujian mati otak di Hospital Queen Elizabeth Kota Kinabalu, Sabah.

Menurut JKNS, mendiang merupakan seorang penderma budiman yang berjaya menyelamatkan dua orang penerima transplan dan kini kedua penerima itu stabil dan dalam proses pemulihan.

“Pembedahan transplan kornea yang disumbangkan ini juga telah berjaya dijalankan ke atas dua orang penerima transplan masing-masing pada 10 dan 11 Januari 2023 di Hospital Queen Elizabeth.

“JKNS ingin mengucapkan takziah dan merakamkan setinggi-tinggi penghargaan serta terima kasih kepada keluarga penderma kerana memberikan sebuah sinar harapan baru kepada pesakit yang memerlukan melalui anugerah kehidupan ini.

“Semoga roh mendiang diberkati dan pihak keluarga diberi kekuatan menghadapi kehilangan ini,” kata JKNS menerusi kenyataan media.

Dalam pada itu, JKNS turut berharap lebih ramai masyarakat tampil mendaftarkan diri sebagai pengikrar penderma organ melalui aplikasi MySejahtera untuk membantu pesakit-pesakit yang memerlukannya.

Author

Diyana Rahip

View all posts

View all posts


Skin Dessert nekad perkasa wanita dalam bidang keusahawanan

GEORGE TOWN: Perniagaan produk kosmetik, Skin Dessert nekad membantu golongan wanita khususnya suri rumah menambah pengetahuan berhubung dunia perniagaan sekaligus membuka ruang untuk mereka menjana pendapatan.

Bagi menjayakan inisiatif berkenaan, baru-baru ini Skin Dessert dengan kerjasama Majlis Tindakan Pengguna Negara (MTPN) melancarkan kempen Tabung Pembangunan Usahawan Wanita (TPUW).

Pengasas Skin Dessert, Zirra Abdullah berkata, kempen tersebut bertujuan memberi inspirasi kepada wanita yang mahu melebarkan sayap dalam industri keusahawanan.

“Program ini akan memperkasakan usahawan dengan menyediakan sumber kewangan dan sokongan kepada mereka yang ingin memulakan perniagaan.

“Skin Dessert bawakan beberapa rangkaian produk kita untuk bergerak bersama Tabung Pembangunan Usahawan Wanita.

“Kita gunakan TPUW ini sebagai platform untuk kita dapatkan usahawan-usahawan baru untuk sama-sama bergerak kerja dalam perniagaan Skin Dessert,” katanya.

Beliau berkata demikian pada pelancaran kempen TPUW di Hotel Eastern & Oriental, di sini, pada Selasa.

Turut hadir pada majlis pelancaran ialah Pengarah Jabatan Pembangunan Wanita Pulau Pinang, Ahmad Shukri Jamaluddin; Pengarah Pusat Racun Negara, Universiti Sains Malaysia (USM), Dr Nur Azzalia Kamaruzaman serta wakil Pengerusi Persatuan Usahawan Wanita Bumiputera Malaysia (Usahanita) Pulau Pinang, Nafizah Ismail.

Untuk rekod, Skin Dessert mula ditubuhkan pada 2019 dengan rangkaian produk penjagaan kulit seperti hydrating gentle cleanser, acne repairing serum, soothing moisturiser, repairing moisturiser serta cushion sunscreen.

Produk kosmetik Skin Dessert juga pernah memenangi beberapa anugerah antaranya, The 11th International Prestige Brand Award 2023: Best Entrepreneur in Halal Skincare of the Year Award 2023 (Asia Excellence Entrepreneur Federation); Bisnes Sinar Harian Awards (BISA) 2023; Top 500 Consumer Certification Trusty Brand Award 2022 (MTPN) dan Nona Superhero Award: Nona Best Halal Skincare Award 2021.

Oleh: Ain Japri

Author

Media Variasi

View all posts

View all posts


Lelaki ditahan muat naik kandungan hina Raja, provokasi kaum

KUALA LUMPUR: Polis menahan seorang lelaki tempatan berusia 27 tahun di Seremban, kerana disyaki memuat naik kenyataan berunsur penghinaan terhadap institusi beraja dan provokasi perkauman menerusi laman sosial Twitternya.

Setiausaha Polis Diraja Malaysia (PDRM), Datuk Noorsiah Mohd Saaduddin berkata, polis turut merampas satu telefon bimbit dan dua kad sim semasa menahan lelaki terbabit yang dipercayai pemilik akaun @haziqmahmur9.

Noorsiah berkata, kes lelaki berkenaan disiasat Unit Siasatan Jenayah Terkelas, Bahagian D5, Jabatan Siasatan Jenayah Bukit Aman mengikut Seksyen 4(1) Akta Hasutan 1948 kerana mendatangkan kebencian terhadap mana-mana raja dan kerajaan serta Seksyen 233 Akta Komunikasi dan Multimedia 1998.

“Suspek direman tiga hari bermula hari ini hingga Sabtu,” katanya dalam kenyataan pada Khamis.

Beliau menasihatkan orang ramai menjadi pengguna media sosial yang bijak dan berhemah serta tidak menggunakan platform berkenaan sehingga boleh mendatangkan kegusaran awam serta menggugat keharmonian negara terutamanya melibatkan isu 3R (Bangsa, Agama, Raja).

Katanya, tindakan tegas boleh dikenakan terhadap sesiapa sahaja yang menyalahgunakan media sosial mengikut peruntukan undang-undang demi melindungi ketenteraman dan kepentingan masyarakat. – BERNAMA


Pas Kelantan anjur Himpunan Munajat Pertahan Syariah

SHAH ALAM: Pas Kelantan akan menganjurkan Himpunan Munajat Pertahan Syariah di Stadium Sultan Muhammad IV pada 18 November nanti.

Perkara itu dimaklumkan pembahas Pas Kelantan, Muhamad Asri Mat Daud ketika membahaskan ucapan dasar presiden Muktamar Tahunan Pas Kali Ke-69 oleh Presiden Pas, Tan Sri Abdul Hadi Awang.

Menurut beliau, ia sebagai tanda solidariti bersama rakyat bagi memperkasa dan mempertahankan enakmen jenayah syariah yang telah dicabar kesahannya di mahkamah.

“Kita menyeru dan mengajak seluruh perwakilan untuk sama-sama hadir nanti dan Kelantan akan menjemput kepemimpinan di empat buah negeri mentadbir untuk sama-sama menjayakannya,” katanya.

Sebelum ini, seorang peguam dan anaknya dilapor mencabar Enakmen Kanun Jenayah Syariah (I) Kelantan 2019 dalam usaha mengisytiharkan 20 peruntukan kesalahan dalam enakmen itu, terbatal dan tidak sah.

Selain itu, Muhamad Asri juga mengharapkan mana-mana parti politik perlu menghormati mandat rakyat dengan memberikan peruntukan sama rata termasuk kepada wakil rakyat pembangkang.

“Kerajaan negeri (Kelantan) memberikan peruntukan yang sama kepada ADUN pembangkang sebagai menghormati hak rakyat yang telah memilih mereka.

“Mana-mana parti memerintah sama ada di peringkat Persekutuan mahupun negeri hendaklah menghormati hak rakyat negeri Kelantan dengan sepatutnya menyalurkan peruntukan kepada semua ahli Dewan Rakyat,” katanya. – Utusan

Authors

Media Variasi

View all posts

Diyana Rahip

View all posts

View all posts

View all posts


‘I don’t care!’, Dr Muhammad Akmal selar kritikan selesai isu beras

CYBERJAYA: Ketua Pemuda UMNO, Dr Muhammad Akmal Saleh tidak mempedulikan kecaman yang dibuat atas tindakannya turun padang bagi menyelesaikan isu kekurangan beras putih tempatan ketika ini.

Beliau yang juga EXCO Kemajuan Desa, Pertanian dan Keterjaminan Makanan Melaka berkata, kekerapannya turun padang adalah berdasarkan kepada keluhan rakyat yang ketika ini berhadapan dengan kesulitan untuk mendapatkan bekalan beras tempatan bersubsidi.

“Kalau tidak tahu apa isu sebenar dan keperitan rakyat di bawah, lebih baik diam daripada bercakap. Nampak sangat kurang cerdik.

“Tanggungjawab saya menjaga kepentingan rakyat, bukan menjaga kepentingan tauke besar. I don’t care! (Saya tidak peduli),” katanya dalam hantaran di laman Facebook pada Rabu.

Dr Muhamad Akmal yang juga Ketua UMNO Bahagian Jasin berkata demikian bagi mengulas kenyataan bekas Naib Presiden MCA, Datuk Seri Ti Lian Ker, yang menyelar tindakannya membuat ugutan membatalkan lesen pengilang sekiranya tidak mahu menjual beras tempatan dengan harga ditetapkan kerajaan.

Menerusi perkongsiannya di Facebook, Lian Ker menyifatkan tindakan dilakukan Dr Muhamad Akmal itu sebagai sesuatu yang jelek dan tidak wajar.

Dr Muhamad Akmal dalam satu klip video yang tular sejak Ahad dilaporkan berkata, sekiranya pengilang itu masih enggan mengeluarkan beras tempatan dengan paket serta harga yang ditetapkan kerajaan, pihaknya tidak teragak-agak untuk menarik lesen kilang terbabit.

Katanya, margin keuntungan yang kecil tidak boleh dijadikan alasan oleh pengilang untuk tidak mengeluarkan beras tempatan.

“Sekarang ini you punya lesen, you kata rugi tak mahu jual (beras tempatan), saya boleh panggil kerajaan tarik you punya lesen semua,” katanya dalam video yang turut dimuat naik di Facebooknya pada Isnin.

Author

Fazleen Safina Abd Jamil

View all posts

View all posts


Remaja cekik adik: Pengetua sekolah dipanggil beri keterangan

MELAKA: Jabatan Pendidikan Negeri (JPN) Melaka telah memanggil pengetua sekolah yang didakwa berlaku kes buli hingga dikatakan menyebabkan seorang pelajar lelaki berusia 14 tahun mencekik adiknya hingga mati.

Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman berkata, pertemuan antara pengetua dengan pengarah JPN itu bagi mendapatkan pencerahan dan penjelasan berkaitan kes berkenaan.

Menurutnya, beliau tidak mahu mengulas lanjut berhubung kes itu kerana ia masih dalam siasatan pihak polis selain dikhuatiri akan mengganggu emosi keluarga mangsa yang masih bersedih kehilangan ahli keluarga.

Katanya, walau apa pun dalam isu ini kanak-kanak terbabit bukanlah meninggal dunia kerana dibuli.

“Buli itu adalah elemen yang kedua, maka sebab itu kita tengah buat siasatan… kita tengah kumpul maklumat bukan sahaja di peringkat polis tetapi juga di peringkat Jabatan.

“Kita akan semak, kita akan kaji segala kebarangkalian,” katanya ketika dihubungi di sini, pada Khamis.

Tambah beliau, untuk mengaitkan kejadian tersebut dengan isu buli bukan satu yang mudah dan ia perlu dibuktikan.

“Yang kedua, adakah dibuli yang menyebabkan dia mengalami gangguan mental atau ada sebab-sebab lain,” katanya lagi.

Sinar Harian sebelum ini menyiarkan seorang kanak-kanak lelaki berusia sembilan tahun maut dipercayai dicekik oleh abang sulungnya dalam kejadian jam 12 tengah hari di Kampung Bukit Piatu di sini, pada Rabu.

Jiran mangsa yang juga saksi kejadian, Qhurun Ain Johani, 31, berkata, dia mengetahui insiden itu apabila dihubungi ibu mangsa yang memaklumkan anak sulung daripada empat beradik itu mencekik adiknya.

Sementara itu bapa mangsa, Najli Yakob, 42, mendakwa kelakuan remaja terbabit berubah selepas didakwa menjadi mangsa buli di asrama sejak tahun lalu.

Dia yang bekerja sebagai tukang urut, mendakwa anaknya sebelum ini pernah memberitahu dibuli dan percaya kesan perbuatan tersebut telah menyebabkan dia mengalami trauma hinggakan sering meracau sebelum berakhir dengan tragedi itu. – Sinar Harian

Author

Media Variasi

View all posts

View all posts


200 keluarga bakal terima RM600 sumbangan Sinar Kasih Ramadan lebih awal

PETALING JAYA: Yayasan Basmi Kebajikan (YBK) menyasarkan setiap 200 keluarga bakal menerima sumbangan sebanyak RM600 berserta barangan dapur menerusi program Sinar Kasih Ramadan (SKR) lebih awal.

Pengerusi YBK, Datuk Zainal Abidin Sakom berkata, penerima merupakan keluarga yang terpilih daripada golongan miskin tegar dan sumbangan ini bagi kegunaan perbelanjaan berbuka dan bersahur.

Menurutnya, senarai nama penerima tersebut juga diperoleh dengan bantuan dan kerjasama pertubuhan-pertubuhan bukan kerajaan (NGO) yang lain.

“Setiap satu keluarga yang isi rumahnya dalam empat atau lima orang dan pendapatannya di bawah RM1,600, ini yang kita panggil miskin tegar.

“Dan senarai nama ini telah kita terima daripada NGO-NGO di luar sana, dan insya-Allah seminggu sebelum Ramadan bermula duit ini akan diserahkan kepada penerima.

“Dengan barangan-barangan yang disampaikan yayasan ini kepada kumpulan sasaran supaya malam sahur yang pertama itu mereka sudah boleh memanfaatkan sumbangan,” katanya dalam sidang media pelancaran program SKR 2023 di Rumah YBK pada Khamis.

Tambahnya, YBK juga berharap sasaran pemberian itu dapat dicapai susulan senarai yang menunggu sumbangan juga banyak dan YBK akan mengumpulkan dalam lebih kurang RM120,000 untuk mencapai sasaran.

Untuk rekod, program SKR kali ini merupakan penganjuran kali ke-15 yang telah dilaksanakan YBK sejak 2008 dengan objektif meringankan beban keluarga fakir, miskin dan asnaf terpilih sepanjang bulan Ramadan khususnya dalam perbelanjaan berbuka dan bersahur.

Setakat ini, sebanyak 3,771 keluarga telah menerima manfaatnya sejak SKR dilancarkan pada 2008 dan mereka ini dipilih berdasarkan beberapa kriteria antaranya ialah Pendapatan Garis Kemiskinan (PGK) dan keadaan sosio-ekonomi keluarga.

Untuk SKR kali ini, beberapa syarikat korporat dan NGO telah menyatakan persetujuan kolaborasi iaitu Persatuan Pengguna Islam Malaysia (PPIM), Mamee-Double Decker, Dutch Lady, MyFundAction, Yayasan Al-Manjie, Yayasan Ragad, Yayasan Food Bank dan Yayasan Vfive.

Turut hadir bersama Zainal bagi menyempurnakan pelancaran SKR 2023 tersebut ialah Pengerusi SKR, Datin Dr Hartini Osman.

Author

Faridah Amiratul

View all posts

View all posts


Kaedah guna KWSP sebagai cagaran pinjaman tidak langgar akta – Anwar

IPOH: Kaedah membolehkan pencarum Kumpulan Wang Simpanan Pekerja (KWSP) menggunakan wang caruman di agensi itu sebagai cagaran kepada bank bagi tujuan pembiayaan kewangan, tidak melanggar Akta KWSP, kata Perdana Menteri, Datuk Seri Anwar Ibrahim.

Beliau berkata, perkara itu telah dibincangkan pihaknya dengan KWSP, dan difahamkan tiada sebarang halangan untuk melaksanakannya.

Menjawab soalan mengenai kaedah itu yang mendapat pelbagai maklum balas ramai, termasuk yang negatif, Anwar yang juga Menteri Kewangan berkata, kaedah berkenaan adalah bagi membantu kes-kes tertentu.

“Biasalah… Kalau ikutkan memang tidak benarkan, tetapi ada kes mendesak contohnya pencarum ada simpanan tetapi tidak mampu misalnya bayar yuran pendidikan anak ke luar negara, kes-kes kita beri pertimbangan,” katanya kepada pemberita selepas merasmikan Sambutan Hari Air Sedunia 2023 di Stadium Indera Mulia, di sini hari ini.

Terdahulu pada sesi penggulungan usul Belanjawan 2023 di Parlimen pada Khamis lepas, Anwar berkata, kerajaan akan memperkenalkan kaedah yang membolehkan pencarum KWSP menggunakan wang caruman di agensi itu sebagai cagaran kepada bank bagi tujuan pembiayaan kewangan.

Sebelum ini terdapat desakan pengeluaran KWSP secara bersasar bagi membantu golongan terkesan pasca COVID-19 serta inflasi. – BERNAMA


Bekas YDP MDKL didakwa terima rasuah RM22,100

KUALA LUMPUR: Seorang bekas Yang Dipertua (YDP) Majlis Daerah Kuala Langat (MDKL) didakwa di Mahkamah Sesyen di sini hari ini, atas 11 pertuduhan menerima rasuah berjumlah RM22,100, empat tahun lepas.

Mohamad Zain A Hamid, 48, mengaku tidak bersalah, selepas semua pertuduhan terhadapnya dibacakan di hadapan Hakim Azura Alwi.

Mengikut pertuduhan pertama hingga kelapan, Mohamad Zain didakwa menerima wang tunai berjumlah RM9,000 untuk teman wanitanya, sebagai balasan bagi membantu syarikat-syarikat di bawah seliaan dan pinjaman lesen seorang individu, mendapatkan kerja-kerja inden dan sebut harga di MDKL yang mana tertuduh ketahui ada hubungan dengan kerja rasminya sebagai YDP MDKL.

Bagi pertuduhan kesembilan hingga ke-11, tertuduh didakwa menerima pembayaran kad kredit miliknya berjumlah RM13,100, daripada individu sama berkaitan perkara serupa.

Kesemua perbuatan itu didakwa dilakukan di CIMB Bank Cawangan Taman Mutiara, Cheras dan Ibu Pejabat Maybank, Menara A, Dataran Maybank di sini antara 28 September 2018 dan 15 Jun 2020.

Pertuduhan mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan.

Azura membenarkan tertuduh diikat jamin RM10,000 dengan seorang penjamin bagi kesemua pertuduhan, berserta syarat tambahan tertuduh perlu menyerahkan pasport kepada mahkamah dan melaporkan diri sebulan sekali di pejabat Suruhanjaya Pencegahan Rasuah Malaysia (SPRM), Selangor berdekatan sehingga kes selesai.

Mahkamah menetapkan 26 Oktober ini untuk sebutan semula kes.

Pendakwaan dikendalikan Timbalan Pendakwa Raya Rasyidah Murni Adzmi manakala tertuduh diwakili peguam Zamri Idrus. – BERNAMA


Lebih 2.7 juta pekerja asing di Malaysia

KUALA LUMPUR: Unjuran jumlah pekerja asing sehingga 30 September 2023 adalah lebih 2.7 juta orang.

Menteri Sumber Manusia, V Sivakumar berkata, jumlah itu merangkumi lebih 1.8 juta pemegang Pas Lawatan Kerja Sementara dan lebih 150,000 pekerja asing yang belum memasuki Malaysia.

“Penggunaan pekerja asing adalah bagi memenuhi keperluan tenaga kerja bagi sektor-sektor tertentu yang sukar diisi oleh tenaga buruh tempatan.

“Berikutan itu, kerajaan giat merangka dan melaksanakan pelbagai inisiatif merentasi kementerian dan agensi bagi menggalakkan tenaga kerja tempatan menceburi pekerjaan dalam sektor yang didominasi pekerja asing.

“Kementerian Sumber Manusia menggalakkan industri supaya beralih kepada penggunaan automasi, mekanisasi dan pendigitalan yang dapat mewujudkan permintaan terhadap pekerja berkemahiran tinggi,” katanya seperti dilapor Astro Awani.

Tambah beliau, kebergantungan kepada pekerja asing berkemahiran rendah akan dapat dikurangkan secara berperingkat dengan pelaksanaan automasi, mekanisasi dan pendigitalan.

Beliau berkata demikian di Dewan Rakyat pada Selasa, menjawab soalan dibangkitkan Datuk Awang Hashim (PN – Pendang) yang membangkitkan isu pekerja asing di Malaysia.

Author

Fazleen Safina Abd Jamil

View all posts

View all posts


Zoo Negara dilanda banjir kilat

KUALA LUMPUR: Zoo Negara dilanda banjir kilat lebih satu jam bermula 5 petang semalam.

Timbalan Presiden Zoo Negara, Rosly @ Rahmat Ahmat Lana bagaimanapun berkata, banjir kilat pada petang semalam itu tidak seteruk seperti yang pernah berlaku sebelum ini dan semua haiwan berada dalam keadaan selamat.

“Kebetulan sewaktu kejadian, kakitangan kita belum balik lagi dan mereka berada dalam keadaan bersedia.

“Semua haiwan kita juga berada dalam keadaan selamat kecuali seekor capybara terlepas keluar. Tetapi ia dapat diselamatkan dan dimasukkan balik (ke dalam kawasannya) oleh kakitangan kita.

“Selain itu, dua panda juga selamat kerana berada di tempat yang tinggi,” katanya ketika dihubungi Harian Metro, hari ini.

Mengulas lanjut, Rosly berkata, kerja-kerja pembersihan akibat banjir kilat yang berlaku di Zoo Negara juga dijalankan pada malam tadi.

“Zoo Negara sudah dibersihkan sehingga jam 11.30 malam. Saya berterima kasih kepada pihak bomba dan Majlis Perbandaran Ampang Jaya (MPAJ) kerana membantu Zoo Negara. Tanpa mereka kerja-kerja pembersihan itu tidak akan siap,” katanya.

Beliau turut memaklumkan Zoo Negara dibuka pada hari ini dan ia beroperasi seperti biasa. – Harian Metro

Author

Media Variasi

View all posts

View all posts


Tanggungjawab Prolintas bayar kontraktor DASH, SUKE, bukan kerajaan

KUALA LUMPUR: Pemegang konsesi projek Lebuhraya Bertingkat  Damansara Shah Alam (DASH) dan Lebuhraya Bertingkat  Sungai Besi-Ulu Kelang (SUKE) bertanggungjawab terhadap semua pembayaran kepada kontraktor dan bukannya kerajaan.

Kementerian Kerja Raya (KKR), dalam kenyataan hari ini, memaklumkan Projek Lintasan Kota Holdings Sdn Bhd (PROLINTAS) adalah pemegang konsesi bagi kedua-dua lebuh raya tersebut.

“KKR mengambil maklum tentang aduan beberapa kontraktor mengenai pembayaran lewat bagi kerja-kerja projek DASH. Kami juga mengambil maklum tentang kontraktor yang terjejas berikutan tunggakan bayaran bagi projek lebuh raya SUKE yang baharu dibuka.

“Di bawah perjanjian konsesi, Lembaga Lebuhraya Malaysia (LLM) memiliki kuasa kawal selia bagi mengaudit bajet bagi lebuh raya tersebut dan melakukan intervensi,” menurut kenyataan itu.

Justeru, KKR memaklumkan pihaknya  sudah mengarahkan LLM untuk segera mengadakan pertemuan dengan pemegang konsesi , kontraktor dan  subkontraktor yang terjejas  bagi memastikan segala pembayaran tertunggak diselesaikan secepat mungkin seperti diarahkan Perdana Menteri,Datuk Seri Ismail Sabri Yaakob.

Terdahulu hari ini, Ismail Sabri mengarahkan supaya sebarang hutang berkaitan projek lebuh raya DASH perlu dijelaskan.

Perdana Menteri berkata demikian bagi mengulas isu dakwaan hutang yang belum dibayar kepada sebilangan subkontraktor projek DASH berjumlah lebih RM80 juta yang menyebabkan subkontraktor terlibat dengan projek berkenaan mengalami kesukaran.

Lebuhraya DASH sepanjang 20.1 kilometer dengan 13 persimpangan keluar masuk dibuka mulai 12.01 tengah malam Jumaat lepas.

Persimpangan itu ialah Puncak Perdana, Alam Suria, Denai Alam, Kampung Melayu Subang, Pinggiran Subang, Subang Dua, Subang Airport, RRIM (Kwasa Damansara), Surian, Seksyen 5 Kota Damansara, Sunway Damansara, Damansara Perdana dan Penchala.

Ia menghubungkan tiga lebuh raya utama iaitu Lebuhraya Koridor Guthrie (GCE), Lebuhraya Damansara-Puchong (LDP) dan Lebuhraya Skim Penyuraian Trafik Kuala Lumpur Barat (SPRINT). – BERNAMA


Wanita Orang Asli maut dipijak gajah di Lipis

LIPIS: Seorang wanita Orang Asli maut dipijak gajah dalam kejadian di Kampung Simoi Baru Pos Betau, Pahang, awal pagi tadi.

Mangsa, Wak Angkat Yok Tong, 39, ditemukan meninggal dunia di kawasan pokok pisang berhampiran rumahnya sekitar jam 4.40 pagi.

Ketua Polis Daerah Lipis, Superintendan Azli Mohd Noor berkata, Balai Polis Sungai Koyan menerima laporan kejadian serangan sekumpulan gajah di kampung Orang Asli berkenaan sebelum sepasukan polis dihantar ke lokasi.

Hasil siasatan awal mendapati, mangsa tinggal bersama lapan ahli keluarga di rumah kayu dinding buluh dan dikelilingi pokok pisang serta berhampiran kebun getah.

“Ketika kejadian mereka sekeluarga sedang tidur sebelum tersedar apabila gajah menarik dinding dan rumah bergoyang.

“Kesemua penghuni segera melarikan diri dalam keadaan gelap. Selepas berkumpul semula baru disedari mangsa tiada.

“Mereka mencari dan menjumpai mangsa di kawasan pokok pisang berhampiran rumah,” katanya dalam kenyataan hari ini.

Menurut Azli, mangsa disahkan meninggal dunia dan mayatnya telah dibawa ke Unit Forensik Hospital Lipis untuk bedah siasat.

Author

Diyana Rahip

View all posts

View all posts


Pegawai bomba maut disyaki langgar kerbau

Ketua Polis Daerah Beaufort, DSP Yusoff Zaki Mat Yaacob berkata, mangsa, Mohd Haziq Abdul Jalil, 32, yang bertugas di Balai Bomba dan Penyelamat (BBP) Kimanis, disahkan meninggal dunia ketika menerima rawatan di Hospital Kuala Penyu pada 11.30 malam.

“Siasatan awal di tempat kejadian mendapati kemalangan kira-kira 8.40 malam itu berlaku ketika mangsa menunggang motosikal dalam perjalanan pulang ke rumah di Kampung Tidong, Kuala Penyu.

“Apabila tiba di lokasi kejadian, mangsa dipercayai terlanggar seekor kerbau yang berada di atas jalan dan menyebabkannya terjatuh ke atas jalan raya,” katanya ketika dihubungi pemberita di sini hari ini.

Beliau berkata Mohd Haziq kemudian dihantar ke Hospital Kuala Penyu dengan ambulans, namun disahkan meninggal dunia ketika menerima rawatan akibat cedera parah di bahagian kepala dan badan.

Sementara itu, Jabatan Bomba dan Penyelamat Malaysia (JBPM) Sabah dalam kenyataan memaklumkan pihaknya menerima laporan berkaitan kejadian itu pada 10.30 malam.

“Empat anggota bomba digegaskan ke lokasi kejadian dan apabila tiba, pihak operasi dimaklumkan terdapat seorang mangsa terlibat iaitu anggota BBP Kimanis telah ditemukan orang awam dalam keadaan tidak sedarkan diri.

“Mangsa telah dihantar ke Hospital Kuala Penyu oleh ambulans sebelum ketibaan pasukan bomba. Operasi kemudian ditamatkan pada 11.40 malam,” katanya.- BERNAMA


Kanak-kanak 4 tahun didera ibu angkat ditempatkan di pusat jagaan JKM

Menterinya Datuk Seri Rina Mohd Harun berkata kanak-kanak itu yang kini sedang menerima rawatan lanjut di hospital akan ditempatkan di pusat jagaan itu sehingga perbicaraan kes berkenaan selesai.

“Pihak JKM telah hadir ke hospital bersama pelindung kanak-kanak untuk meneruskan siasatan selain memastikan dia dijaga dengan lebih baik.

“Apa yang penting sekarang ialah kita mahu pastikan kanak-kanak itu terus berada dalam keadaan yang sihat apabila dibenarkan keluar dari hospital nanti,” katanya ketika diminta mengulas mengenai kes penderaan membabitkan kanak-kanak itu, di sini hari ini.

Baru-baru ini, tular video berdurasi 27 saat memaparkan seorang wanita yang dipercayai ibu angkat kepada kanak-kanak berusia empat tahun tersebut telah memukul anak angkatnya itu menggunakan kayu penyapu hanya kerana mangsa enggan makan nasi.

Sementara itu, Rina berkata pihaknya turut berterima kasih kepada individu yang melaporkan kejadian berkenaan dan berharap masyarakat umum sentiasa prihatin serta cakna dengan kes penderaan yang mungkin berlaku di sekeliling mereka.

“Sekiranya ada yang mengetahui kes penderaan, perkara pertama yang mereka boleh lakukan ialah buat laporan polis atau menghubungi Talian Kasih menerusi talian bebas tol 15999. Mereka juga boleh terus pergi ke mana-mana Pejabat JKM yang terdekat untuk melaporkan kejadian itu,” katanya.

Terdahulu, Rina merasmikan Program Jerayawara dan Karnival Bangkit Wanita KPWKM Zon Utara di pusat beli-belah Aman Central yang berlangsung tiga hari bermula semalam, bertujuan memberi peluang pekerjaan dan penjanaan pendapatan menerusi keusahawanan kepada golongan wanita.

“Hampir 5,000 peluang pekerjaan dan keusahawanan ditawarkan dalam program ini. Kementerian ingin membantu golongan wanita meningkatkan taraf ekonomi keluarga kerana ramai yang terkesan dalam tempoh dua tahun sebelum ini akibat pandemik COVID-19.

“Sehingga Julai ini, program Bangkit Wanita telah membantu lebih 40,000 wanita di seluruh negara dan diharap ia dapat membantu lebih ramai lagi wanita untuk keluar daripada kepompong kemiskinan, selain memberi semangat untuk mereka terus bangkit,” katanya. – BERNAMA


Croatia tempat ketiga Piala Dunia

DOHA: Croatia mengungguli tempat ketiga dalam Piala Dunia Qatar dengan kemenangan 2-1 ke atas Maghribi di Stadium Antarabangsa Khalifa pada Sabtu, lapor Xinhua.

Pasukan kendalian Zlatko Dalic mengulangi sejarah di tempat ketiga pada 1998 ketika perlawanan Piala Dunia berlangsung di Perancis.

Josko Gvardiol meletakkan Croatia di hadapan menerusi tandukan pada minit ketujuh manakala Achraf Dari dari Maghribi berjaya menyamakan kedudukan dua minit kemudian.

Mislav Orsic meletakkan Croatia kembali di hadapan pada penghujung babak pertama dengan sepakan ke penjuru gawang.

Croatia mempertahankan kelebihan itu tanpa jaringan tambahan pada babak kedua. – BERNAMA


8,000 MyKad direkod hilang setiap tahun – JPN

KUALA NERUS: Sebanyak 8,000 kes kehilangan kad pengenalan (MyKad) direkodkan di seluruh negara bagi setiap tahun, kata Ketua Pengarah Jabatan Pendaftaran Negara (JPN), Zamri Misman.

Zamri berkata, jumlah itu merangkumi empat peratus daripada 200,000 pendaftaran MyKad yang dikeluarkan JPN pada setiap tahun.

“200,000 Mykad dikeluarkan setahun, empat peratus akan berlaku kehilangan kes. Antara alasan diberikan adalah mereka salah letak MyKad.

“Kadang-kadang ada yang pergi bercuti tertinggal MyKad dan sebagainya,” katanya kepada pemberita selepas Program Menyemai Kasih Rakyat (Mekar) di Kampung Telaga Daing, di sini pada Rabu.

Hadir sama, Pengarah JPN Terengganu, Mohamad Nasir Kareem.

Mengulas lanjut, Zamri berkata, orang ramai yang kehilangan MyKad untuk kali ketiga boleh dikenakan denda sehingga RM1,000.

“Jaga MyKad sebaik mungkin dan sekiranya hilang segera melaporkan kepada pihak polis.

“Dikhuatiri dokumen pengenalan diri yang hilang akan disalah guna oleh individu tidak bertanggungjawab,” ujarnya. – Sinar Harian

Author

Media Variasi

View all posts

View all posts


Jangan putuskan silaturahim kerana perbezaan politik – Mufti P.Pinang

GEORGE TOWN: Menjelang Pilihan Raya Negeri (PRN) tidak lama lagi, Mufti Pulau Pinang Datuk Seri Dr Wan Salim Wan Mohd Noor mengingatkan umat Islam agar tidak bersikap ekstrem dan terlalu taksub dalam berpolitik sehingga sanggup memutuskan hubungan kekeluargaan.

“Banyak ayat al-Quran dan hadis yang mewajibkan hubungan silaturahim antara adik-beradik dan kaum kerabat serta mengharamkan perbuatan memutuskan hubungan ini kerana ia merupakan dosa besar sehingga ada hadis yang menegaskan bahawa seseorang yang berbuat demikian tidak akan masuk syurga,” katanya dalam kenyataan di sini hari ini.

Beliau turut menyarankan agar pemimpin parti politik di pihak kerajaan mahupun pembangkang, supaya menjelaskan perkara itu kepada pengikut masing-masing.

”Janganlah mereka menjadi batu api yang memecah-belahkan perpaduan umat Islam,” katanya.

Wan Salim berkata semua pihak mesti berusaha untuk memperkukuh kesatuan dan perpaduan umat Islam, malah antara sesama warga Malaysia pelbagai kaum. – BERNAMA


Rundingan PH, BN masuk ke fasa yang serius

KUALA LUMPUR: Ketua Setiausaha Pakatan Harapan (PH), Datuk Seri Saifuddin Nasution Ismail memaklumkan bahawa rundingan membentuk kerajaan di antara parti itu dengan Barisan Nasional (BN) memasuki fasa yang serius.

Beliau berkata demikian bagi mengulas kenyataan Setiausaha Agung Perikatan Nasional (PN), Datuk Seri Hamzah Zainudin bahawa PN mempunyai jumlah Surat Akuan melebihi 112 yang cukup untuk membentuk kerajaan.

“PH telah memasuki fasa rundingan yang serius dengan BN. Rundingan tersebut telah membincangkan perkara-perkara utama yang menyentuh tentang kestabilan politik dan pemulihan ekonomi, dengan meletakkan kepentingan rakyat dan negara sebagai keutamaan.

“Hasil perbincangan itu akan dimuktamadkan dalam masa terdekat,” kata Saifuddin dalam satu kenyataan pada Isnin.

Menurut Saifuddin, beliau mengambil maklum berkenaan kenyataan Pengerusi BN, Datuk Seri Ahmad Zahid Hamidi bahawa sebarang rundingan mana-mana Ahli Parlimen BN dengan parti-parti lain adalah tidak sah.

Jelasnya, rundingan tersebut tidak boleh diambil kira sebagai bukti sokongan majoriti kepada mana-mana calon Perdana Menteri, malah boleh menyebabkan Ahli Parlimen BN tersebut hilang kerusi seperti yang dipersetujui dalam akuan berkanun mereka tandatangani.

“Pada masa yang sama, kami mengambil maklum penafian Datuk Seri Hishammuddin Hussein bahawa satu kenyataan media yang tular menyatakan 10 Ahli Parlimen UMNO menyokong Tan Sri Muhyiddin Yassin sebagai calon Perdana Menteri adalah tidak benar.

“Oleh yang demikian, PH berpendirian bahawa kenyataan Setiausaha Agung PN itu adalah pramatang, mustahil dan tidak konklusif berkait angka sokongan majoriti yang didakwa telah mereka capai,” katanya lagi.

Author

Faridah Amiratul

View all posts

View all posts


DBKL sita gerai warga asing sekitar KLCC

PETALING JAYA: Dewan Bandaraya Kuala Lumpur (DBKL) mengambil tindakan sita ke atas penjajaan dijalankan warga asing di sekitar Jalan Ampang berhampiran Pusat Konvensyen Kuala Lumpur (KLCC).

DBKL dalam hantaran di Facebook berkata, ia susulan maklumat yang diperolehi menerusi hantaran di media sosial baru-baru ini.

“DBKL melaksanakan Tindakan Khas Penjaja Tanpa Lesen Bukan Warganegara di sekitar Jalan Ampang (KLCC), Jalan Imbi dan Jalan P. Ramlee pada Sabtu dan Ahad lalu.

“Sebanyak empat tindakan sita telah diambil ke atas penjaja bukan warganegara yang menjaja makanan dan minuman termasuk dua peniaga pakaian terpakai,” katanya, semalam.

DBKL berkata, pihaknya turut mengeluarkan satu notis kompaun di bawah UUK 3(1) Undang – Undang Kecil Pelesenan Penjaja (WPKL) 2016.

“Satu lagi notis kompaun dikeluarkan dibawah Seksyen 47(1)(a), Akta Jalan Parit dan Bangunan 1974 atas kesalaham membuang bahan jualan dan kekotoran di tempat awam,” ujarnya.

Terdahulu, media melaporkan seorang lelaki disyaki warga asing tular apabila dia bertindak berani menjual jagung bakar di hadapan pusat beli-belah KLCC.

Perbuatannya itu mencetuskan kemarahan orang ramai kerana bukan sahaja mencacatkan pemandangan di kawasan tersebut malah boleh membahayakan orang awam, lapor Kosmo.

Authors

MEDIAVARIASI

View all posts

Diyana Rahip

View all posts

View all posts

View all posts


NGO wanita disaran sertai APM

BANGI: Pertubuhan bukan kerajaan (NGO) wanita digalakkan untuk menyertai Angkatan Pertahanan Awam (APM) sebagai usaha meningkatkan bantuan bencana dan kerja sukarelawan secara lebih berkesan dan menyeluruh.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata, perkara itu telah diusul pada pimpinan APM.

“Saya dah sebut kepada pimpinan APM untuk ‘engage’ NGO-NGO untuk terlibat dengan APM.

“Satu pendekatan yang baik jika NGO wanita terlibat sebagai penggerak APM, ” katanya pada sidang media di Majlis Sambutan Hari Ulang Tahun Angkatan Pertahanan Awam (APM) Ke-71 di Bangi Avenue Convention Centre (BACC).

Turut hadir, Ketua Pesuruhjaya APM, Aminurrahim Mohamed.

Terdahulu, APM memperkenalkan Civil Defence Auxiliary (CDA) yang merangkumi 12 kluster pengkhususan sesuai dengan peranan yang boleh dilaksanakan oleh CDA bagi memperkasa fungsi Pertahanan Awam sepertimana yang tertakluk dalam Akta 221.

Antara tiga skop CDA adalah, Skop Latihan (contoh: Latihan Generik/Umum atau Latihan Fungsional); Skop Kepakaran (contoh: IT dan Telekomunikasi, Mekanikal dan Elektrikal, Logistik, Medikal dan Kesihatan, Penyelamatan, Sivil dan Geologikal dan Media); dan Skop Pelbagai (contoh: Pengurusan Kem dan Pusat Perlindungan, WASH, Makanan,
Khidmat Kemanusiaan dan lain-lain).

Pada majlis sama, Nota Persefahaman antara Angkatan Pertahanan Awam Malaysia (APM) dan Majlis Datuk Dato’ Malaysia (MDDM) telah dimeterai bagi kerjasama pemerkasaan kesiapsiagaan menghadapi bencana di peringkat komuniti.

Kedua-dua pihak bersetuju untuk mewujudkan sebuah jaringan perkongsian kepakaran dan kemahiran ke arah memperkasa aspek pengurusan dan tadbir urus dalam menghadapi bencana.

Antara peranan yang akan dimainkan oleh pihak MDDM ialah membantu dalam
pelaksanaan Program Kampung Siaga 221, pelaksanaan program, latihan, kursus dan lain-lain aktiviti bagi memantapkan lagi kesiapsiagaan awam serta kefungsian pertahanan awam.

Majlis hari ini turut melibatkan Penganugerahan Bintang dan Pingat Pertahanan Awam, Majlis Pemakaian Pangkat, Penyerahan Watikah Pegawai Kehormat dan Pegawai Bersekutu APM melibatkan seramai 96 orang.

Author

Tun Puteh Wanti

View all posts

View all posts


KPPA: Hormati keputusan jawatankuasa siasatan – Cuepacs

KUALA LUMPUR: Kongres Kesatuan Pekerja-pekerja Di Dalam Perkhidmatan Awam (Cuepacs) memohon semua pihak agar menghormati keputusan kerajaan menamatkan perkhidmatan Ketua Pengarah Perkhidmatan Awam (KPPA), Datuk Seri Mohd Shafiq Abdullah yang berkuat kuasa, semalam.

Presidennya, Datuk Adnan Mat berkata, keputusan itu dibuat bersandarkan hasil dapatan jawatankuasa siasatan yang ditubuhkan dan semua pihak harus menghormatinya sebagai suatu pengajaran berguna serta tidak menjadikannya sebagai modal politik.

“Cuepacs mengucapkan setinggi penghargaan dan terima kasih kepada Dato Seri Mohd Shafiq atas segala sumbangan dan jasa beliau sepanjang perkhidmatan yang diberikan.

“Walau apa jua yang berlaku, jasa dan sumbangan beliau dalam perkhidmatan awam amat dihargai oleh Cuepacs. Cuepacs mengucapkan selamat maju jaya kepada Dato Seri Mohd Shafiq,” katanya dalam kenyataan hari ini.

Dalam pada itu, Adnan  menyeru semua pihak terutama warga perkhidmatan awam untuk terus bergerak ke hadapan dan tidak memanjangkan isu penamatan perkhidmatan itu sehingga menjejaskan perkhidmatan mereka kepada rakyat.

Adnan juga mengingatkan semua pihak termasuk pegawai lantikan politik dalam perkhidmatan awam supaya menghormati proses kerjasama dengan penjawat awam dalam usaha pemulihan negara seperti dituntut Kerajaan Perpaduan pimpinan Perdana Menteri, Datuk Seri Anwar Ibrahim.

“Sudah tentu sikap hormat menghormati menjadi asas utama bagi membentuk sebuah permuafakatan yang baik dalam memberikan perkhidmatan kepada rakyat.

“Hubungan antara kakitangan tidak kira jawatan haruslah dijaga dengan baik kerana kerjasama yang kukuh akan diterjemahkan melalui kualiti perkhidmatan yang cemerlang,” katanya.

Ketua Setiausaha Negara, Tan Sri Mohd Zuki Ali ,dalam kenyataan hari ini, mengumumkan penamatan perkhidmatan Mohd Shafiq sebagai KPPA , berkuat kuasa, semalam,   .

Mohd Zuki berkata, penamatan itu selaras dengan Peraturan 49(3) Peraturan-Peraturan Pegawai Awam (Kelakuan dan Tatatertib) 1993 [P.U. (A) 395/1993] dan dibersarakan mengikut Subseksyen 10(5)(d) Akta Pencen 1980 [AKTA 227] yang membolehkan beliau menikmati semua faedah persaraan yang layak baginya. – BERNAMA